02019A1114(01) — SK — 19.04.2022 — 002.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

Zmenená a doplnená:









▼B

DOHODA O VOĽNOM OBCHODE MEDZI EURÓPSKOU ÚNIOU A SINGAPURSKOU REPUBLIKOU







Európska únia, ďalej len „Únia“, a Singapurská republika, ďalej len „Singapur“, ďalej spolu len „zmluvné strany“ alebo jednotlivo len „zmluvná strana“, UZNÁVAJÚC svoje dlhotrvajúce a pevné partnerstvo založené na spoločných zásadách a hodnotách, ktoré sa odrážajú v dohode o partnerstve a spolupráci, a svoje významné hospodárske, obchodné a investičné vzťahy, ŽELAJÚC SI ďalšie posilnenie svojho vzťahu ako súčasť svojich celkových vzťahov a v súlade s nimi a v presvedčení, že táto dohoda vytvorí nový priestor na rozvoj obchodu a investícii medzi zmluvnými stranami, UZNÁVAJÚC, že táto dohoda doplní a podporí úsilie o regionálnu hospodársku integráciu, ODHODLANÉ posilniť svoje hospodárske, obchodné a investičné vzťahy v súlade s cieľom udržateľného rozvoja v rámci jeho hospodárskeho, sociálneho a environmentálneho rozmeru a podporiť obchod a investície spôsobom, ktorý bude zohľadňovať vysokú úroveň ochrany v oblasti životného prostredia a práce a príslušné medzinárodne uznané normy a dohody, ktorých sú zmluvnou stranou, ŽELAJÚC SI zvýšiť životnú úroveň, podporiť hospodársky rast a stabilitu, vytvoriť nové pracovné príležitostí a zlepšiť všeobecnú kvalitu života a na tento účel opätovne potvrdzujúc svoj záväzok podporovať liberalizáciu obchodu a služieb, PRESVEDČENÉ, že táto dohoda vytvorí rozšírený a bezpečný trh s tovarom a so službami, čím sa podporí konkurencieschopnosť ich podnikov na svetových trhoch, OPÄTOVNE POTVRDZUJÚC právo každej zmluvnej strany prijímať a presadzovať opatrenia potrebné na dosiahnutie legitímnych cieľov politiky v oblastiach, ako sú sociálne záležitosti, životné prostredie, bezpečnosť, verejné zdravie a bezpečnosť či podpora a ochrana kultúrnej rozmanitosti; OPÄTOVNE POTVRDZUJÚC svoj záväzok v súvislosti s Chartou Organizácie Spojených národov podpísanou 26. júna 1945 v San Franciscu a so zreteľom na zásady formulované vo Všeobecnej deklarácii ľudských práv prijatej Valným zhromaždením Organizácie Spojených národov 10. decembra 1948, UZNÁVAJÚC dôležitosť transparentnosti v medzinárodnom obchode v prospech všetkých zainteresovaných strán, USILUJÚC SA o stanovenie jasných a vzájomne výhodných pravidiel, ktorými sa bude riadiť ich obchod a investície, a o zníženie alebo odstránenie prekážok vzájomného obchodu a investícií, ODHODLANÉ prispievať k harmonickému rozvoju a rozšíreniu medzinárodného obchodu odstránením prekážok obchodu prostredníctvom tejto dohody a zabránením vytvoreniu nových prekážok obchodu alebo investíciám medzi zmluvnými stranami, ktoré by mohli znížiť výhody vyplývajúce z tejto dohody, VYCHÁDZAJÚC zo svojich príslušných práv a povinností vyplývajúcich z Dohody o založení WTO a iných mnohostranných, regionálnych a dvojstranných dohôd a dojednaní, ktorých sú stranami, SA DOHODLI TAKTO:







PRVÁ KAPITOLA

CIELE A VŠEOBECNÉ VYMEDZENIE POJMOV

ČLÁNOK 1.1

Vytvorenie zóny voľného obchodu

Zmluvné strany tejto dohody týmto vytvárajú zónu voľného obchodu v súlade s článkom XXIV dohody GATT z roku 1994 a s článkom V dohody GATS.

ČLÁNOK 1.2

Ciele

Cieľom tejto dohody je liberalizovať a uľahčiť obchod a investície medzi zmluvnými stranami v súlade s ustanoveniami tejto dohody.

ČLÁNOK 1.3

Všeobecne platné vymedzenia pojmov

Ak sa nestanoví inak, na účely tejto dohody:

„dohoda o poľnohospodárstve“ je Dohoda o poľnohospodárstve obsiahnutá v prílohe 1A Dohody o založení WTO;

„dohoda o vládnom obstarávaní“ je Dohoda o vládnom obstarávaní obsiahnutá v prílohe 4 Dohody o založení WTO;

„dohoda o kontrole pred odoslaním“ je Dohoda o kontrole pred odoslaním obsiahnutá v prílohe 1A k Dohode o založení WTO;

„antidumpingová dohoda“ je Dohoda o uplatňovaní článku VI Všeobecnej dohody o clách a obchode z roku 1994 obsiahnutá v prílohe 1A k Dohode o založení WTO;

„dohoda o určovaní colnej hodnoty“ je Dohoda o uplatňovaní článku VII Všeobecnej dohody o clách a obchode z roku 1994 obsiahnutá v prílohe 1A k Dohode o založení WTO;

„deň“ je kalendárny deň;

„DSU“ je Dohovor o pravidlách a postupoch pri urovnávaní sporov obsiahnutý v prílohe 2 k Dohode o založení WTO;

„dohoda GATS“ je Všeobecná dohoda o obchode so službami obsiahnutá v prílohe 1B k Dohode o založení WTO;

„dohoda GATT z roku 1994“ je Všeobecná dohoda o clách a obchode 1994 obsiahnutá v prílohe 1A k Dohode o založení WTO;

„harmonizovaný systém“ je Harmonizovaný systému opisu a číselného označovania tovaru vrátane všetkých právnych poznámok k nemu a všetkých jeho zmien (ďalej tiež len „HS“);

„MMF“ je Medzinárodný menový fond;

„dohoda o dovozných licenciách“ je Dohoda o dovoznom licenčnom konaní obsiahnutá v prílohe 1A k Dohode o založení WTO;

„opatrenie“ je akýkoľvek zákon, iný právny predpis, požiadavka alebo prax;

„fyzická osoba zmluvnej strany“ je štátny príslušník Singapuru alebo niektorého z členských štátov Únie ( 1 ) podľa ich príslušných právnych predpisov;

„dohoda o partnerstve a spolupráci“ je Dohoda o partnerstve a spolupráci medzi Európskou úniou a jej členskými štátmi na jednej strane a Singapurskou republikou na strane druhej podpísaná v Bruseli 19 októbra 2018;

„osoba“ je fyzická osoba alebo právnická osoba;

„dohoda o ochranných opatreniach“ je Dohoda o ochranných opatreniach obsiahnutá v prílohe 1A k Dohode o založení WTO;

„dohoda SCM“ je Dohoda o subvenciách a vyrovnávacích opatreniach obsiahnutá v prílohe 1A k Dohode o založení WTO;

„dohoda SPS“ je Dohoda o uplatňovaní sanitárnych a fytosanitárnych opatrení obsiahnutá v prílohe 1A k Dohode o založení WTO;

„dohoda TBT“ je Dohoda o technických prekážkach obchodu obsiahnutá v prílohe 1A k Dohode o založení WTO;

„dohoda TRIPS“ je Dohoda o obchodných aspektoch práv duševného vlastníctva obsiahnutá v prílohe 1C k Dohode o založení WTO;

„WIPO“ je Svetová organizácia duševného vlastníctva;

„WTO“ je Svetová obchodná organizácia a

„Dohoda o založení WTO“ je Dohoda o založení Svetovej obchodnej organizácie podpísaná v Marrákeši 15. apríla 1994.







DRUHÁ KAPITOLA

NÁRODNÉ ZAOBCHÁDZANIE A PRÍSTUP NA TRH PRE TOVAR







ODDIEL A

SPOLOČNÉ USTANOVENIA

ČLÁNOK 2.1

Cieľ

Zmluvné strany postupne a recipročne liberalizujú trh s tovarom počas prechodného obdobia začínajúceho sa nadobudnutím platnosti tejto dohody v súlade s touto dohodou a v súlade s článkom XXIV dohody GATT z roku 1994.

ČLÁNOK 2.2

Rozsah pôsobnosti

Táto kapitola sa vzťahuje na obchod s tovarom medzi zmluvnými stranami.

ČLÁNOK 2.3

Národné zaobchádzanie

Každá zo zmluvných strán poskytne národné zaobchádzanie tovaru druhej zmluvnej strany v súlade s článkom III dohody GATT z roku 1994 a poznámkami a doplňujúcimi ustanoveniami k uvedenému článku. Na tento účel sa článok III dohody GATT z roku 1994 a poznámky a doplňujúce ustanovenia k uvedenému článku mutatis mutandis začleňujú do tejto dohody a stávajú sa jej súčasťou.

ČLÁNOK 2.4

Clo

Na účely tejto kapitoly clo zahŕňa akékoľvek clo alebo poplatok akéhokoľvek druhu ukladané v súvislosti s dovozom alebo vývozom tovaru vrátane akejkoľvek formy prirážok a dodatočných zaťažení vznikajúcich v súvislosti s takýmto dovozom alebo vývozom.

Clo však nezahŕňa žiadne:

a) platby, ktoré zodpovedajú vnútroštátnej dani uloženej v súlade s ustanoveniami článku 2.3 (Národné zaobchádzanie);

b) clá uložené v súlade s treťou kapitolou (Nápravné opatrenia v oblasti obchodu);

c) clá uplatňované v súlade s článkom VI, článkom XVI a článkom XIX dohody GATT z roku 1994, antidumpingovou dohodou, dohodou SCM, článkom 5 dohody o poľnohospodárstve a DSU a

d) poplatky alebo iné platby uložené v súlade s článkom 2.10 (Poplatky a formality spojené s dovozom a vývozom).

ČLÁNOK 2.5

Zatrieďovanie tovaru

V rámci obchodu medzi zmluvnými stranami sa zatrieďovanie tovaru riadi príslušnou colnou nomenklatúrou každej zmluvnej strany v súlade s HS a jeho zmenami.







ODDIEL B

ZNÍŽENIE ALEBO ODSTRÁNENIE CIEL

ČLÁNOK 2.6

Zníženie alebo odstránenie ciel na dovoz

1. Každá zmluvná strana zníži alebo odstráni clá na dovezený tovar s pôvodom v druhej zmluvnej strane v súlade so zoznamami uvedenými v prílohe 2-A. Na účely tejto kapitoly výraz „s pôvodom“ znamená pôvod tovaru určený v súlade s pravidlami pôvodu a inými požiadavkami stanovenými v protokole 1.

2. Základnú sadzbu cla na dovozy, na ktorú sa má postupne uplatňovať znižovanie podľa odseku 1, predstavuje sadzba stanovená v zoznamoch uvedených v prílohe 2-A.

3. Ak kedykoľvek po nadobudnutí platnosti tejto dohody niektorá zo zmluvných strán zníži svoju sadzbu cla uplatňovanú na dovozy podľa doložky najvyšších výhod (ďalej len „DNV“), uplatňuje sa táto colná sadzba, ak je a pokým je nižšia než colná sadzba vypočítaná v súlade so zoznamom tejto zmluvnej strany uvedeným v prílohe 2-A.

4. Po troch rokoch od nadobudnutia platnosti tejto dohody zmluvné strany na žiadosť ktorejkoľvek z nich uskutočnia konzultácie s cieľom posúdiť otázku urýchlenia a rozšírenia rozsahu odstraňovania ciel na dovoz. Rozhodnutie zmluvných strán v rámci Výboru pre obchod s tovarom o urýchlení tempa takéhoto odstraňovania alebo rozšírenia nahradí akúkoľvek sadzbu cla alebo kategóriu postupného znižovania stanovené pre tento tovar podľa ich zoznamov.

ČLÁNOK 2.7

Odstránenie ciel a daní na vývoz

Žiadna zo zmluvných strán nezachová ani nezavedie žiadne clá alebo dane na vývoz tovaru alebo predaj na vývoz tovaru do druhej zmluvnej strany, alebo v súvislosti s nimi, ani žiadne vnútroštátne dane na tovar vyvážaný do druhej zmluvnej strany, ktoré prevyšujú clá či dane uložené na podobný tovar určený na predaj na vnútornom trhu.

ČLÁNOK 2.8

Zachovanie súčasného stavu

Po nadobudnutí platnosti tejto dohody žiadna zo zmluvných strán nesmie zvýšiť žiadne existujúce clo ani zaviesť žiadne nové clo na dovoz tovaru s pôvodom v druhej zmluvnej strane. To nebráni žiadnej zmluvnej strane zvýšiť clo na úroveň stanovenú v jej zozname uvedenom v prílohe 2-A po jednostrannom znížení.







ODDIEL C

NESADZOBNÉ OPATRENIA

ČLÁNOK 2.9

Dovozné a vývozné obmedzenia

1. V súlade s článkom XI dohody GATT z roku 1994 a poznámkami a doplňujúcimi ustanoveniami k uvedenému článku nesmie žiadna zo zmluvných strán prijať alebo zachovať žiadny zákaz ani obmedzenie vzťahujúce sa na dovoz akéhokoľvek tovaru druhej zmluvnej strany alebo na vývoz alebo predaj na vývoz akéhokoľvek tovaru určeného na územie druhej zmluvnej strany. Na tento účel sa článok XI dohody GATT z roku 1994 a poznámky a doplňujúce ustanovenia k uvedenému článku mutatis mutandis začleňujú do tejto dohody a stávajú sa jej súčasťou.

2. Zmluvné strany sú si vedomé, že pred prijatím akýchkoľvek opatrení stanovených v článku XI ods. 2 písm. a) a c) dohody GATT z roku 1994 zmluvná strana, ktorá má v úmysle prijať opatrenia, poskytne druhej zmluvnej strane všetky relevantné informácie s cieľom nájsť riešenie prijateľné pre obe zmluvné strany. Zmluvné strany sa môžu dohodnúť na akýchkoľvek prostriedkoch potrebných na odstránenie ťažkostí. Ak sa nedosiahne dohoda do 30 dní od poskytnutia uvedených informácií, vyvážajúca zmluvná strana môže na vývoz príslušného tovaru uplatniť opatrenia podľa tohto článku. Ak výnimočné a kritické okolnosti, ktoré si vyžadujú okamžité kroky, znemožňujú predchádzajúce informovanie alebo preskúmanie, zmluvná strana, ktorá má v úmysle prijať opatrenia, môže okamžite uplatniť preventívne opatrenia potrebné na riešenie situácie a bezodkladne o tom informuje druhú zmluvnú stranu.

ČLÁNOK 2.10

Poplatky a formality spojené s vývozom a dovozom

1. Každá zo zmluvných strán v súlade s článkom VIII dohody GATT z roku 1994 a poznámkami a doplňujúcimi ustanoveniami k uvedenému článku zabezpečí, aby všetky poplatky a platby akéhokoľvek druhu [iné ako clá a opatrenia uvedené v článku 2.4 (Clo) písm. a), b) a c)] ukladané na dovoz alebo vývoz tovaru, alebo v súvislosti s týmto dovozom či vývozom, boli obmedzené len na sumu približných nákladov na poskytnuté služby, ktoré sa nesmú vypočítavať na základe ad valorem a ktoré nesmú predstavovať nepriamu ochranu domáceho tovaru alebo zdaňovanie dovozu alebo vývozu na fiškálne účely.

2. Každá zmluvná strana sprístupní prostredníctvom oficiálne určeného média vrátane internetu informácie o poplatkoch a platbách, ktoré ukladá v súvislosti s dovozom a vývozom.

3. Žiadna zo zmluvných strán nevyžaduje v súvislosti dovozom akéhokoľvek tovaru druhej zmluvnej strany konzulárne transakcie ( 2 ), ani úhradu súvisiacich poplatkov a platieb.

ČLÁNOK 2.11

Dovozné a vývozné licenčné postupy

1. Zmluvné strany potvrdzujú svoje existujúce práva a povinnosti vyplývajúce z dohody o dovozných licenciách.

2. Zmluvné strany zavedú a budú spravovať akékoľvek dovozné alebo vývozné licenčné postupy ( 3 ) v súlade s: a) článkom 1 ods. 1 až 9 dohody o dovozných licenciách; b) článkom 2 dohody o dovozných licenciách; c) článkom 3 dohody o dovozných licenciách.

Na uvedený účel sa ustanovenia uvedené v písmenách a), b) a c) tohto odseku začleňujú do tejto dohody a stávajú sa jej súčasťou. Zmluvné strany uplatnia uvedené ustanovenia mutatis mutandis na všetky vývozné licenčné postupy.

3. Každá zmluvná strana zabezpečí, aby sa všetky vývozné licenčné postupy uplatňovali neutrálne a aby sa spravovali spravodlivým, nestranným, nediskriminančným a transparentným spôsobom.

4. Každá zmluvná strana prijme alebo zachová licenčné postupy ako podmienku dovozu na jej územie alebo vývozu z jej územia na územie druhej zmluvnej strany len v prípade, keď na dosiahnutie administratívneho účelu nie sú primerane k dispozícii iné vhodné postupy.

5. Žiadna zmluvná strana neprijme ani nezachová neautomatické dovozné alebo vývozné licenčné postupy, pokiaľ tieto nie sú potrebné na vykonanie opatrenia, ktoré je v súlade s touto dohodou. Zmluvná strana, ktorá prijíma neautomatické licenčné postupy, jasne uvedie, aké opatrenie sa prostredníctvom daného licenčného postupu vykonáva.

6. Zmluvná strana, ktorá zavádza vývozné licenčné postupy alebo zmeny takýchto postupov, zašle oznámenie Výboru pre obchod s tovarom 60 dní pred uverejnením týchto postupov. Uvedené oznámenie obsahuje informácie požadované podľa článku 5 dohody o dovozných licenciách.

7. Zmluvná strana odpovie do 60desiatich dní na žiadosti o informácie druhej zmluvnej strany týkajúce sa akýchkoľvek licenčných postupov, ktoré má zmluvná strana, ktorej je žiadosť adresovaná, v úmysle prijať alebo ktoré prijala alebo zachovala, ako aj kritérií na udeľovanie alebo prideľovanie dovozných alebo vývozných licencií.

ČLÁNOK 2.12

Štátne obchodné podniky

1. Zmluvné strany potvrdzujú svoje existujúce práva a povinnosti vyplývajúce z článku XVII dohody GATT z roku 1994, poznámok a doplňujúcich ustanovení k uvedenému článku a Dohovoru o interpretácii článku XVII Všeobecnej dohody o clách a obchode z roku 1994, obsiahnutého v prílohe 1-A k Dohode o založení WTO, ktoré sa týmto mutatis mutandis začleňujú do tejto dohody a stávajú sa jej súčasťou.

2. Každá zmluvná strana môže žiadať informácie od druhej zmluvnej strany, ako sa stanovuje v článku XVII ods. 4 písm. c) a d) dohody GATT z roku 1994.

ČLÁNOK 2.13

Odstránenie odvetvových nesadzobných opatrení

1. Zmluvné strany prijmú ďalšie záväzky týkajúce sa nesadzobných opatrení na tovar v konkrétnom odvetví, ako sa uvádzajú v prílohe 2-B a prílohe 2-C (ďalej len „odvetvové prílohy“). Zmluvné strany môžu na tento účel zmeniť odvetvové prílohy rozhodnutím vo Výbore pre obchod s tovarom.

2. Na žiadosť ktorejkoľvek zmluvnej strany začnú zmluvné strany rokovať s cieľom rozšíriť rozsah svojich záväzkov týkajúcich sa nesadzobných opatrení, pokiaľ ide o tovar v určitom konkrétnom odvetví.







ODDIEL D

OSOBITNÉ VÝNIMKY TÝKAJÚCE SA TOVARU

ČLÁNOK 2.14

Všeobecné výnimky

1. Žiadne ustanovenie tejto kapitoly nebráni prijatiu opatrení v súlade s článkom XX dohody GATT z roku 1994 a poznámkami a doplňujúcimi ustanoveniami k uvedenému článku, ktoré sa týmto mutatis mutandis začleňujú do tejto dohody a stávajú sa jej súčasťou.

2. Zmluvné strany sú si vedomé, že pred prijatím akýchkoľvek opatrení stanovených v článku XX písm. i) a j) dohody GATT z roku 1994 vyvážajúca zmluvná strana, ktorá má v úmysle prijať opatrenia, poskytne druhej zmluvnej strane všetky relevantné informácie s cieľom nájsť riešenie prijateľné pre obe zmluvné strany. Zmluvné strany sa môžu dohodnúť na akýchkoľvek prostriedkoch potrebných na odstránenie ťažkostí. Ak sa do 30 dní nedosiahne žiadna dohoda, môže vyvážajúca zmluvná strana uplatniť na vývoz príslušného tovaru opatrenia podľa tohto článku. Ak výnimočné a kritické okolnosti, ktoré si vyžadujú okamžité kroky, znemožňujú predchádzajúce informovanie alebo preskúmanie, zmluvná strana, ktorá má v úmysle prijať opatrenia, môže okamžite uplatniť preventívne opatrenia potrebné na riešenie situácie a bezodkladne o tom informuje druhú zmluvnú stranu.







ODDIEL E

INŠTITUCIONÁLNE USTANOVENIA

ČLÁNOK 2.15

Výbor pre obchod s tovarom

1. Výbor pre obchod s tovarom zriadený podľa článku 16.2. (Osobitné výbory) zasadá na žiadosť niektorej zmluvnej strany alebo na žiadosť Výboru pre obchod s cieľom posúdiť akúkoľvek záležitosť vyplývajúcu z tejto kapitoly a skladá sa zo zástupcov zmluvných strán.

2. Medzi funkcie výboru patrí: a) monitorovanie vykonávania tejto kapitoly a príloh 2-A, 2-B a 2-C; b) podpora obchodu s tovarom medzi zmluvnými stranami, a to aj prostredníctvom konzultácií o urýchlení a rozšírení rozsahu odstraňovania ciel a o rozšírení rozsahu záväzkov týkajúcich sa nesadzobných opatrení podľa tejto dohody, a prípadne o ďalších otázkach; na základe uvedených konzultácií môže výbor podľa potreby rozhodnutím zmeniť alebo rozšíriť prílohy 2-A, 2-B a 2-C a c) riešenie sadzobných a nesadzobných opatrení v oblasti obchodu s tovarom medzi zmluvnými stranami a prípadne postúpenie týchto záležitostí na posúdenie Výboru pre obchod.







TRETIA KAPITOLA

NÁPRAVNÉ OPATRENIA V OBLASTI OBCHODU







ODDIEL A

ANTIDUMPINGOVÉ A VYROVNÁVACIE OPATRENIA

ČLÁNOK 3.1

Všeobecné ustanovenia

1. Zmluvné strany potvrdzujú svoje práva a povinnosti vyplývajúce z článku VI dohody GATT z roku 1994, z antidumpingovej dohody a z dohody SCM a budú uplatňovať antidumpingové a vyrovnávacie opatrenia v súlade s ustanoveniami tejto kapitoly.

2. Zmluvné strany, uznávajúc že antidumpingové a vyrovnávacie opatrenia môžu byť zneužité na bránenie obchodu, súhlasia, že: a) takéto opatrenia by sa mali používať v plnom súlade s príslušnými požiadavkami WTO a mali by sa zakladať na spravodlivom a transparentnom systéme a b) by sa mali starostlivo posúdiť záujmy zmluvnej strany, proti ktorej sa má takéto opatrenie zaviesť.

3. Na účely tohto oddielu sa pôvod tovaru stanoví v súlade s nepreferenčnými pravidlami pôvodu zmluvných strán.

ČLÁNOK 3.2

Transparentnosť a výmena informácií

1. Po tom, čo príslušné orgány zmluvnej strany prijmú riadne podloženú žiadosť týkajúcu sa antidumpingového opatrenia v súvislosti s dovozmi z druhej zmluvnej strany, a najneskôr 15 dní pred začatím prešetrovania, uvedená zmluvná strana zašle druhej zmluvnej strane písomné oznámenie o tom, že prijala uvedenú žiadosť.

2. Po tom, čo príslušné orgány zmluvnej strany prijmú riadne podloženú žiadosť týkajúcu sa vyrovnávacieho cla v súvislosti s dovozmi z druhej zmluvnej strany, a najneskôr 15 dní pred začatím prešetrovania, uvedená zmluvná strana zašle druhej zmluvnej strane písomné oznámenie o tom, že prijala uvedenú žiadosť, a umožní tejto druhej zmluvnej strane konzultovať s jej príslušnými orgánmi s cieľom objasniť skutkovú situáciu a dospieť k riešeniu na základe vzájomnej dohody. Zmluvné strany vyvinú úsilie, aby sa uvedené konzultácie uskutočnili následne čo najskôr.

3. Obe zmluvné strany okamžite po akomkoľvek zavedení dočasných opatrení a v každom prípade pred tým, ako prijme konečné rozhodnutie, zabezpečia úplné a zmysluplné zverejnenie všetkých základných skutočností a úvah, na základe ktorých bolo prijaté rozhodnutie o uplatnení uvedených opatrení. Týmto nie je dotknutý článok 6.5 antidumpingovej dohody ani článok 12.4 Dohody o subvenciách a vyrovnávacích opatreniach. Uvedené skutočnosti a úvahy sa zverejnia písomne a zainteresovaným stranám sa poskytne dostatok času na vyjadrenie

4. Každej zainteresovanej strane sa poskytne možnosť vypočutia, aby mohla vyjadriť svoje názory v priebehu prešetrovaní týkajúcich sa nápravných opatrení v oblasti obchodu.

ČLÁNOK 3.3

Pravidlo nižšieho cla

Ak sa niektorá zmluvná strana rozhodne uložiť antidumpingové alebo vyrovnávacie clo, suma takéhoto cla nepresiahne rozpätie dumpingu alebo napadnuteľných subvencií a mala by byť nižšia než uvedené rozpätie, ak by takéto nižšie clo bolo dostatočné na účely odstránenia ujmy spôsobenej domácemu priemyslu.

ČLÁNOK 3.4

Zohľadnenie verejného záujmu

Žiadna zmluvná strana neuplatní antidumpingové alebo vyrovnávacie opatrenia, ak sa dá na základe informácií sprístupnených v čase prešetrovania jasne dospieť k záveru, že uplatnenie týchto opatrení nie je vo verejnom záujme. Verejný záujem zohľadňuje situáciu domáceho priemyslu, dovozcov a ich zastupujúce združenia, reprezentatívnych používateľov a organizácie zastupujúce spotrebiteľov, a to v rozsahu, v akom prešetrujúcim orgánom poskytnú príslušné informácie.

ČLÁNOK 3.5

Vylúčenie z dvojstranného urovnávania sporov a mediačného mechanizmu

Na ustanovenia tohto oddielu sa nevzťahuje štrnásta kapitola (Urovnávanie sporov) a pätnásta kapitola (Mediačný mechanizmus).







ODDIEL B

GLOBÁLNE OCHRANNÉ OPATRENIA

ČLÁNOK 3.6

Všeobecné ustanovenia

1. Každá zmluvná strana si zachováva svoje práva a povinnosti podľa článku XIX dohody GATT z roku 1994, dohody o ochranných opatreniach a článku 5 dohody o poľnohospodárstve. Ak nie je v tomto oddiele stanovené inak, z tejto dohody zmluvným stranám nevyplývajú žiadne dodatočné práva ani povinnosti v súvislosti s opatreniami prijatými podľa článku XIX dohody GATT z roku 1994 a dohody o ochranných opatreniach.

2. Žiadna zmluvná strana nesmie uplatňovať v súvislosti s tým istým tovarom súčasne: a) dvojstranné ochranné opatrenie; a b) opatrenie podľa článku XIX dohody GATT z roku 1994 a dohody o ochranných opatreniach.

3. Na účely tohto oddielu sa pôvod tovaru stanoví v súlade s nepreferenčnými pravidlami pôvodu zmluvných strán.

ČLÁNOK 3.7

Transparentnosť

1. Bez ohľadu na článok 3.6 (Všeobecné ustanovenia) zmluvná strana, ktorá má v úmysle začať prešetrovanie v súvislosti s uložením ochranných opatrení alebo má v úmysle prijať ochranné opatrenia, poskytne bezodkladne a najneskôr sedem dní pred začatím prešetrovania alebo uložením opatrení, druhej zmluvnej strane na jej žiadosť a za predpokladu, že táto druhá strana má zásadný záujem, písomné oznámenie ad hoc všetkých relevantných informácií, ktoré viedli k začatiu prešetrovania v súvislosti s uložením ochranných opatrení alebo k uloženiu ochranných opatrení vrátane informácií o prípadných dočasných a konečných zisteniach prešetrovania. Týmto ustanovením nie je dotknutý článok 3.2 dohody o ochranných opatreniach.

2. Keď zmluvné strany ukladajú ochranné opatrenia, usilujú sa uložiť ich spôsobom, ktorý čo najmenej ovplyvňuje ich dvojstranný obchod.

3. Na účely odseku 2 ak sa zmluvná strana domnieva, že sú splnené právne požiadavky na uloženie konečných ochranných opatrení a má v úmysle takéto opatrenia uplatniť, informuje druhú zmluvnú stranu a poskytne jej možnosť dvojstranných konzultácií. Ak sa do 30 dní odo dňa oznámenia druhej strane nedosiahne žiadne uspokojivé riešenie, dovážajúca zmluvná strana môže prijať konečné ochranné opatrenia. Možnosť konzultácií by mala byť ponúknutá aj druhej zmluvnej strane s cieľom výmeny názorov súvislosti s informáciami uvedenými v odseku 1.

ČLÁNOK 3.8

Vylúčenie z dvojstranného urovnávania sporov a mediačného mechanizmu

Na ustanovenia tohto oddielu sa nevzťahuje štrnásta kapitola (Urovnávanie sporov) a pätnásta kapitola (Mediačný mechanizmus).







ODDIEL C

DOLOŽKA O DVOJSTRANNOM OCHRANNOM OPATRENÍ

ČLÁNOK 3.9

Vymedzenie pojmov

Na účely tohto oddielu:

a) „vážna ujma“ a „hrozba vážnej ujmy“ sa chápu v súlade s článkom 4 ods. 1 písm. a) a b) dohody o ochranných opatreniach a na tento účel sa článok 4 ods. 1 písm. a) a b) dohody o ochranných opatreniach mutatis mutandis začleňujú do tejto dohody a stávajú sa jej súčasťou; a

b) „prechodné obdobie“ je obdobie desiatich rokov od nadobudnutia platnosti tejto dohody.

ČLÁNOK 3.10

Uplatnenie dvojstranného ochranného opatrenia

1. Ak sa v dôsledku zníženia alebo odstránenia cla podľa tejto dohody tovar s pôvodom v jednej zo zmluvných strán dováža na územie druhej zmluvnej strany v takých zvýšených množstvách, v absolútnom vyjadrení alebo v pomere k domácej výrobe, a za takých podmienok, že spôsobuje alebo hrozí, že spôsobí vážnu ujmu domácemu výrobnému odvetviu, ktoré vyrába podobný alebo priamo konkurujúci tovar, dovážajúca zmluvná strana môže, a to len počas prechodného obdobia, prijať opatrenia stanovené v odseku 2 v súlade s podmienkami a postupmi stanovenými v tomto oddiele.

2. Dovážajúca zmluvná strana môže prijať dvojstranné ochranné opatrenie, ktorým sa: a) pozastavujú ďalšie znižovania colnej sadzby na dotknutý tovar stanovené v prílohe 2-A alebo b) zvyšuje colná sadzba na dotknutý tovar na úroveň, ktorá nepresahuje nižšiu z týchto sadzieb: i) colná sadzba uplatňovaná na tovar podľa doložky najvyšších výhod v platnosti v čase, keď bolo prijaté opatrenie alebo ii) základná colná sadzba stanovená v zoznamoch uvedených v prílohe 2-A podľa článku 2.6. ods. 2 (Zníženie alebo odstránenie ciel na dovoz).

ČLÁNOK 3.11

Podmienky a obmedzenia

1. Zmluvná strana písomne informuje druhú zmluvnú stranu o začatí prešetrovania opísaného v odseku 2 a konzultuje s druhou zmluvnou stranou čo najskôr, ako je to možné, pred uplatnením dvojstranného ochranného opatrenia s cieľom: a) preskúmať informácie vyplývajúce z prešetrovania a to, či sú splnené podmienky stanovené v tomto článku; b) vymeniť si názory na dané opatrenie a jeho vhodnosť vzhľadom na ciele tohto oddielu, pokiaľ ide o odstránenie vážnej ujmy alebo hrozby vážnej ujmy domácemu výrobnému odvetviu spôsobenú zvýšením dovozu, ako sa stanovuje v článku 3.10 (Uplatnenie dvojstranného ochranného opatrenia) ods. 1 a c) vymeniť si predbežné názory na kompenzáciu, ako sa stanovuje v článku 3.13 (Kompenzácia).

2. Zmluvná strana môže uplatniť dvojstranné ochranné opatrenie len na základe prešetrovania uskutočneného jej príslušnými orgánmi v súlade s článkom 3 a článkom 4 ods. 2 písm. a) a c) dohody o ochranných opatreniach. Na uvedený účel sa článok 3 a článok 4 ods. 2 písm. a) a c) dohody o ochranných opatreniach mutatis mutandis začleňujú do tejto dohody a stávajú sa jej súčasťou.

3. Určenie uvedené v článku 3.10 (Uplatnenie dvojstranného ochranného opatrenia) možno vykonať len ak sa prešetrovaním na základe objektívnych dôkazov preukáže existencia príčinnej súvislosti medzi zvýšeným dovozom z jednej zmluvnej strany a vážnou ujmou alebo hrozbou vážnej ujmy. V tejto súvislosti sa náležite posúdia ďalšie faktory vrátane dovozov toho istého výrobku z iných krajín.

4. Každá zmluvná strana zabezpečí, aby jej príslušné orgány ukončili každé takéto prešetrovanie do jedného roka odo dňa jeho začatia.

5. Žiadna zo zmluvných strán neuplatňuje dvojstranné ochranné opatrenie uvedené v článku 3.10 (Uplatnenie dvojstranného ochranného opatrenia) ods. 1: a) s výnimkou opatrenia prijatého v rozsahu a na taký čas, ktoré sú potrebné na zabránenie vážnej ujme alebo na jej nápravu a na uľahčenie prispôsobenia sa; b) počas obdobia presahujúceho dva roky, toto obdobie však môže byť predĺžené o dva roky, ak príslušné orgány dovážajúcej zmluvnej strany určia, v súlade s postupmi stanovenými v tomto článku, že toto opatrenie je naďalej potrebné na zabránenie vážnej ujme alebo na jej nápravu a na uľahčenie prispôsobenia sa a že existujú dôkazy, že priemysel sa prispôsobuje, za predpokladu, že celkové obdobie uplatňovania ochranného opatrenia vrátane obdobia počiatočného uplatňovania a akéhokoľvek jeho predĺženia nepresiahne štyri roky alebo c) po uplynutí prechodného obdobia, okrem prípadu, že s tým druhá zmluvná strana súhlasí.

6. Počas prechodného obdobia sa na dovoz toho istého tovaru nesmie opätovne uplatniť žiadne ďalšie opatrenie, pokiaľ neuplynula doba rovnajúca sa polovici obdobia, počas ktorého sa predtým uplatňovalo ochranné opatrenie V tomto prípade sa článok 3.13 (Kompenzácia) ods. 3 neuplatňuje.

7. Keď niektorá zmluvná strana ukončí dvojstranné ochranné opatrenie, colná sadzba bude zodpovedať sadzbe, ktorá by sa uplatňovala podľa jej zoznamu uvedeného v prílohe 2-A, ak by opatrenie nebolo prijaté.

ČLÁNOK 3.12

Dočasné opatrenia

1. Za kritických okolností, keď by oneskorenie spôsobilo škodu, ktorú by bolo ťažké napraviť, môže zmluvná strana dočasne uplatniť dvojstranné ochranné opatrenie na základe predbežného určenia, že existuje jasný dôkaz, že dovoz tovaru s pôvodom v druhej zmluvnej strane sa zvýšil v dôsledku zníženia alebo odstránenia cla na základe tejto dohody a takýto dovoz spôsobuje vážnu ujmu alebo hrozbu vážnej ujmy domácemu výrobnému odvetviu. Trvanie akéhokoľvek dočasného opatrenia nepresiahne 200 dní, počas ktorých musí zmluvná strana plniť požiadavky článku 3.11 (Podmienky a obmedzenia) ods. 2 a 3. Zmluvná strana bezodkladne nahradí akékoľvek zvýšenia cla, ak sa na základe prešetrovania opísaného v článku 3.11 (Podmienky a obmedzenia) ods. 2 nedospeje k záveru, že požiadavky článku 3.10 (Uplatnenie dvojstranného ochranného opatrenia) sú splnené. Trvanie akéhokoľvek dočasného opatrenia sa započítava do obdobia stanoveného v článku 3.11 (Podmienky a obmedzenia) ods. 5 písm. b).

2. Ak zmluvná strana prijíma dočasné opatrenie podľa tohto článku, pred prijatím takéhoto opatrenia písomne informuje druhú zmluvnú stranu a bezodkladne po prijatí tohto opatrenia začne konzultácie s druhou zmluvnou stranou.

ČLÁNOK 3.13

Kompenzácia

1. Zmluvná strana, ktorá uplatňuje dvojstranné ochranné opatrenie, konzultuje s druhou zmluvnou stranou s cieľom vzájomne sa dohodnúť na primeranej kompenzácii liberalizujúcej obchod vo forme úľav, ktoré majú v podstate rovnocenný vplyv na obchod alebo vo forme úľav zodpovedajúcich hodnote predpokladaného dodatočného cla, ktoré vyplynie z ochranného opatrenia. Zmluvná strana, ktorá uplatňuje dvojstranné ochranné opatrenie, poskytne príležitosť na takéto konzultácie najneskôr do 30 dní odo dňa uplatnenia dvojstranného ochranného opatrenia.

2. Ak nedôjde na základe konzultácií podľa odseku 1 k dohode o kompenzácii liberalizujúcej obchod do 30 dní od začatia konzultácií, zmluvná strana, na ktorej tovar sa vzťahuje ochranné opatrenie, môže pozastaviť uplatňovanie v podstate rovnocenných úľav voči zmluvnej strane, ktorá uplatňuje ochranné opatrenie. Vyvážajúca zmluvná strana písomne informuje druhú zmluvnú stranu aspoň 30 dní pred pozastavením úľav podľa tohto odseku.

3. Právo na pozastavenie uvedené v odseku 2 sa neuplatňuje prvých 24 mesiacov, počas ktorých je v platnosti dvojstranné ochranné opatrenie, za predpokladu, že toto ochranné opatrenie je v súlade s ustanoveniami tejto dohody.







ŠTVRTÁ KAPITOLA

TECHNICKÉ PREKÁŽKY OBCHODU

ČLÁNOK 4.1

Ciele

Cieľom tejto kapitoly je uľahčiť a zvýšiť obchod s tovarom medzi zmluvnými stranami vytvorením rámca pre predchádzanie zbytočným prekážkam obchodu, ich identifikáciu a odstraňovanie v rozsahu pôsobnosti dohody TBT.

ČLÁNOK 4.2

Rozsah pôsobnosti a vymedzenie pojmov

1. Táto kapitola sa vzťahuje na prípravu, prijímanie a uplatňovanie všetkých noriem, technických predpisov a postupov na posudzovania zhody, ako sú vymedzené v prílohe 1 k dohode TBT, ktoré môžu mať vplyv na obchod s tovarom medzi zmluvnými stranami bez ohľadu na pôvod tohto tovaru.

2. Bez ohľadu na odsek 1 sa táto kapitola nevzťahuje na: a) obchodné špecifikácie vypracované vládnymi orgánmi na účely požiadaviek týchto orgánov na výrobu alebo spotrebu alebo b) sanitárne a fytosanitárne opatrenia vymedzené v prílohe A dohody SPS, na ktoré sa vzťahuje piata kapitola tejto dohody.

3. Na účely tejto kapitoly sa uplatňujú vymedzenia pojmov obsiahnuté v prílohe 1 k dohode TBT.

ČLÁNOK 4.3

Potvrdenie dohody TBT

Zmluvné strany potvrdzujú svoje existujúce práva a povinnosti voči sebe navzájom, ktoré im vyplývajú z dohody TBT, ktorá sa týmto mutatis mutandis začleňuje do tejto dohody a stáva sa jej súčasťou.

ČLÁNOK 4.4

Vzájomná spolupráca

1. Zmluvné strany posilnia svoju spoluprácu v oblasti noriem, technických predpisov a postupov posudzovania zhody s cieľom zvýšiť vzájomné pochopenie svojich príslušných systémov a uľahčiť prístup na svoje príslušné trhy.

2. Zmluvné strany sa budú usilovať identifikovať a rozvíjať iniciatívy zamerané na spoluprácu v oblasti regulácie vhodné pre konkrétne otázky alebo odvetvia, ktoré môžu okrem iného zahŕňať: a) výmenu informácií a skúseností týkajúcich sa prípravy a uplatňovania ich technických predpisov a využívania osvedčených regulačných postupov; b) prípadné zjednodušovanie technických predpisov, noriem a postupov posudzovania zhody; c) predchádzanie zbytočným rozdielom v ich prístupoch k technickým predpisom a postupom posudzovania zhody a prácu na možnom zbližovaní alebo zosúlaďovaní technických predpisov s medzinárodnými normami; d) podporu spolupráce medzi ich príslušnými verejnými alebo súkromnými subjektmi zodpovednými za metrológiu, normalizáciu, skúšobníctvo, certifikáciu a akreditáciu; e) zaisťovanie efektívnej interakcie regulačných orgánov na vnútroštátnej, regionálnej a medzinárodnej úrovni, napríklad postupovaním žiadostí o informácie jednej zmluvnej strany príslušným regulačným orgánom a f) výmenu informácií o vývoji na príslušných regionálnych a mnohostranných fórach, pokiaľ ide o normy, technické predpisy a postupy posudzovania zhody.

3. Na požiadanie zmluvná strana náležite zváži návrhy týkajúce sa spolupráce podľa ustanovení tejto kapitoly, ktoré predloží druhá zmluvná strana.

ČLÁNOK 4.5

Normy

1. Zmluvné strany potvrdzujú svoj záväzok vyplývajúci z článku 4.1 dohody TBT zabezpečiť, aby ich normalizačné orgány prijali a dodržiavali Zásady správnej praxe na prípravu, prijímanie a uplatňovanie noriem uvedené v prílohe 3 k dohode TBT.

2. V záujme harmonizácie noriem na čo najširšom základe každá zmluvná strana podporuje svoje normalizačné orgány, ako aj regionálne normalizačné orgány, ktorých sú členmi, alebo ktorých sú členmi ich normalizačné orgány, aby spolupracovali s príslušnými normalizačnými orgánmi druhej zmluvnej strany v rámci medzinárodných normalizačných činností.

3. Zmluvné strany sa zaväzujú, že si budú vymieňať informácie o: a) tom, ako využívajú normy na podporu technických predpisov; b) svojich príslušných normalizačných procesoch a rozsahu využívania medzinárodných noriem alebo regionálnych noriem ako základu pre ich vnútroštátne normy; a c) dohodách o spolupráci v oblasti normalizácie, ktoré niektorá zo zmluvných strán vykonáva, za predpokladu, že je tieto informácie možné sprístupniť verejnosti.

ČLÁNOK 4.6

Technické predpisy

Zmluvné strany sa dohodli, že budú čo najlepšie využívať osvedčené regulačné postupy, pokiaľ ide o prípravu, prijímanie a uplatňovanie technických predpisov, ako sa stanovuje v dohode TBT, vrátane týchto postupov:

a) pri vývoji technického predpisu zvážia okrem iného vplyv plánovaného technického predpisu a dostupné regulačné a neregulačné alternatívy k navrhovanému technickému predpisu, ktoré by mohli umožniť dosiahnutie zákonných cieľov zmluvnej strany;

b) v súlade s článkom 2.4 dohody TBT použijú v maximálnej možnej miere príslušné medzinárodné normy ako základ pre svoje technické predpisy okrem prípadov, keď by také medzinárodné normy boli neúčinným alebo nevyhovujúcim prostriedkom na dosiahnutie sledovaných zákonných cieľov; ak sa ako základ nepoužili medzinárodné normy, na požiadanie druhej zmluvnej strany vysvetlia dôvody, pre ktoré sa takéto normy považovali za nevyhovujúce alebo neúčinné na dosiahnutie sledovaného cieľa; a

c) v súlade s článkom 2.8 dohody TBT a kde je to vhodné špecifikujú technické predpisy, ktoré stanovujú požiadavky na výrobok, skôr z hľadiska požiadaviek na výkonnosť, než z hľadiska konštrukčných alebo opisných charakteristík.

ČLÁNOK 4.7

Postupy posudzovania zhody

1. Zmluvné strany uznávajú, že existuje široká škála mechanizmov na uľahčenie prijatia výsledkov postupov posudzovania zhody vrátane: a) prijatia vyhlásenia dodávateľa o zhode dovážajúcou zmluvnou stranou; b) dohôd o vzájomnom akceptovaní výsledkov postupov posudzovania zhody v súvislosti s osobitnými technickými predpismi, ktoré vykonali orgány so sídlom na území druhej zmluvnej strany; c) použitia postupov akreditácie na kvalifikáciu orgánov posudzovania zhody; d) určenia orgánov posudzovania zhody vládou, a to vrátane orgánov so sídlom na území druhej zmluvnej strany; e) jednostranného uznávania výsledkov postupov posudzovania zhody vykonaných na území jednej zmluvnej strany druhou zmluvnou stranou; f) dobrovoľných dohôd medzi orgánmi posudzovania zhody na príslušných územiach každej zmluvnej strany a g) využitia regionálnych a medzinárodných mnohostranných dohôd a dohovorov o uznávaní, ktorých sú zmluvné strany stranami.

2. Najmä so zreteľom na uvedené zmluvné strany: a) zintenzívnia vzájomnú výmenu informácií o týchto a ďalších mechanizmoch s cieľom uľahčiť akceptovanie výsledkov posudzovania zhody; b) si budú vymieňať informácie o kritériách používaných na výber vhodných postupov posudzovania zhody pre konkrétne výrobky a v súlade s článkom 5.1.2 dohody TBT budú vyžadovať, aby postupy posudzovania zhody neboli prísnejšie alebo uplatňované prísnejšie, než je nevyhnutné na to, aby dovážajúca zmluvná strana získala primeranú dôveru, že výrobky sú v súlade s príslušnými technickými predpismi alebo normami, berúc do úvahy riziko, ktoré by v prípade nedodržania zhody mohlo vzniknúť; c) si budú vymieňať informácie o akreditačných politikách a posúdia ako najlepšie využiť medzinárodné normy pre akreditáciu a medzinárodné dohody vzťahujúce sa na akreditačné orgány zmluvných strán napríklad prostredníctvom mechanizmov Medzinárodnej spolupráce pre akreditáciu laboratórií a Medzinárodného akreditačného fóra; a d) zabezpečia, že pokiaľ zmluvná strana povolila vykonávanie postupov posudzovania zhody, ktoré sa vyžadujú na účely uvedenia výrobku na trh, dvom alebo viacerým orgánom posudzovania zhody, hospodárske subjekty si medzi nimi môžu vybrať.

3. Zmluvné strany opätovne potvrdzujú svoj záväzok vyplývajúci z článku 5.2.5 dohody TBT, že poplatky ukladané za povinné posudzovanie zhody dovážaných výrobkov musia byť porovnateľné s poplatkami ukladanými za posudzovanie zhody obdobných výrobkov domáceho pôvodu alebo výrobkov s pôvodom v akejkoľvek inej krajine, a to pri zohľadnení komunikačných, dopravných a iných nákladov vyplývajúcich z rozdielov medzi polohou prevádzok žiadateľa a orgánu posudzovania zhody.

4. Na žiadosť ktorejkoľvek zmluvnej strany sa zmluvné strany môžu rozhodnúť začať konzultácie s cieľom určiť odvetvové iniciatívy týkajúce sa používania postupov posudzovania zhody alebo uľahčenia akceptovania výsledkov posudzovania zhody, ktoré sú vhodné pre jednotlivé odvetvia. Zmluvná strana, ktorá žiadosť predkladá, by mala prostredníctvom relevantných informácií zdôvodniť, ako by táto odvetvová iniciatíva uľahčila obchod medzi zmluvnými stranami. V rámci uvedených konzultácií sa môžu zvážiť všetky mechanizmy opísané v odseku 1. Ak jedna zmluvná strana odmietne takúto žiadosť druhej zmluvnej strany, na požiadanie vysvetlí svoje dôvody.

ČLÁNOK 4.8

Transparentnosť

Zmluvné strany opätovne potvrdzujú svoje záväzky v oblasti transparentnosti vyplývajúce z dohody TBT, pokiaľ ide o prípravu, prijímanie a uplatňovanie noriem, technických predpisov a postupov posudzovania zhody, a dohodli sa, že:

a) v prípade, keď časť procesu vývoja technickej normy podlieha verejnej konzultácii, vezmú do úvahy názory druhej zmluvnej strany a bez diskriminácie poskytnú druhej zmluvnej strane a jej zainteresovaným osobám primerané možnosti predložiť pripomienky;

b) pri zverejňovaní oznámení v súlade s článkom 2.9 dohody TBT poskytnú druhej zmluvnej strane aspoň 60 dní od oznámenia na predloženie písomných pripomienok k návrhu a keď je to možné, náležite zvážia primerané žiadosti o predĺženie tejto lehoty na predkladanie pripomienok;

c) poskytnú hospodárskym subjektom druhej zmluvnej strany dostatok času od uverejnenia technických predpisov do nadobudnutia ich účinnosti na prispôsobenie, okrem prípadov, keď dôjde k naliehavým problémom v súvislosti s ochranou bezpečnosti, zdravia, životného prostredia alebo národnej bezpečnosti, alebo keď hrozí, že tieto problémy nastanú a

d) sprístupnia druhej zmluvnej strane alebo jej hospodárskym subjektom relevantné informácie (napríklad prostredníctvom verejnej webovej lokality, ak je k dispozícii) o platných technických predpisoch, normách a postupoch posudzovania zhody a podľa potreby a dostupnosti im na požiadanie a bez zbytočného odkladu poskytnú písomné usmernenia týkajúce sa dodržiavania ich technických predpisov.

ČLÁNOK 4.9

Dohľad nad trhom

Zmluvné strany sa zaväzujú vymieňať si informácie o dohľade nad trhom a činnostiach presadzovania.

ČLÁNOK 4.10

Značenie a označovanie

1. Zmluvné strany sú si vedomé, že podľa odseku 1 prílohy 1 k dohode TBT môže technický predpis zahŕňať požiadavky na značenie alebo označovanie výrobku alebo sa nimi výlučne zaoberať a dohodli sa, že ak je v ich technických predpisoch obsiahnuté povinné značenie alebo označovanie, zaistia, aby sa takéto predpisy nepripravovali s úmyslom vytvoriť zbytočné prekážky v medzinárodnom obchode alebo aby v ich dôsledku takéto prekážky nevznikali, a aby takéto predpisy neobmedzovali obchod viac, než je potrebné na splnenie zákonného cieľa, ako sa uvádza v článku 2.2 dohody TBT.

2. Zmluvné strany sa dohodli, že ak niektorá zmluvná strana vyžaduje povinné značenie alebo označovanie výrobkov: a) uvedená zmluvná strana sa usiluje obmedziť svoje požiadavky len na tie, ktoré sú relevantné pre spotrebiteľov alebo používateľov výrobku, alebo na označenie zhody výrobku s povinnými požiadavkami; b) uvedená zmluvná strana môže vymedziť informácie, ktoré má označenie obsahovať, a môže vyžadovať dodržiavanie určitých regulačných požiadaviek týkajúcich sa upevnenia označenia, ale nesmie vyžadovať žiadne predchádzajúce schválenie alebo certifikáciu označení a značiek ako podmienku predaja výrobkov na jej trhu, pokiaľ sa to nepovažuje za potrebné vzhľadom na riziko, ktoré výrobok predstavuje pre zdravie alebo život ľudí, zvierat alebo rastlín; c) ak uvedená zmluvná strana od hospodárskych subjektov vyžaduje používanie jedinečného identifikačného čísla, uvedená zmluvná strana zabezpečí, aby sa takto čísla vydávali príslušným hospodárskym subjektom bez zbytočného odkladu a na nediskriminačnom základe; d) v prípade, že to nie je zavádzajúce, nezlučiteľné alebo mätúce v súvislosti s informáciami, ktoré sa vyžadujú v dovážajúcej zmluvnej strane, uvedená zmluvná strana povolí, aby sa pri značení alebo označovaní výrobkov použili: i) informácie aj v iných jazykoch popri informáciách v jazyku požadovanom zmluvnou stranou dovážajúcou tovar; ii) medzinárodne akceptované nomenklatúry, piktogramy, symboly alebo grafické prvky, a iii) dodatočné informácie popri tých, ktoré sa vyžadujú v zmluvnej strane dovážajúcej tovar; e) uvedená zmluvná strana akceptuje, že sa označovanie vrátane opätovného označovania a opráv označenia v náležitých prípadoch môže uskutočňovať v schválených priestoroch (napríklad v colných skladoch v mieste dovozu) na území dovážajúcej zmluvnej strany pred distribúciou a predajom výrobku, ako alternatíva k označovaniu v mieste pôvodu, pokiaľ sa takéto označovanie v mieste pôvodu nevyžaduje z dôvodu verejného zdravia a bezpečnosti a f) uvedená zmluvná strana sa v prípadoch, keď usúdi, že legitímne ciele podľa dohody TBT tým nebudú ohrozené, usiluje akceptovať skôr dočasné alebo odstrániteľné označenia, alebo značenie alebo označovanie v sprievodnej dokumentácii, než označenia alebo značky fyzicky pripojené k výrobku.

3. Bez toho, aby boli dotknuté práva a povinnosti zmluvných strán podľa Dohody o založení WTO, odsek 2 sa vzťahuje na poľnohospodárske výrobky, priemyselné výrobky a spracované poľnohospodárske potravinové výrobky vrátane nápojov a liehovín.

ČLÁNOK 4.11

Kontaktné miesta

Medzi funkcie kontaktných miest určených v súlade s článkom 13.4 (Miesta na predkladanie žiadostí o informácie a kontaktné miesta) patrí:

a) monitorovanie vykonávania a správy tejto kapitoly;

b) rýchle riešenie akejkoľvek otázky, ktorú vznesie druhá zmluvná strana v súvislosti s vývojom, prijímaním, vykonávaním alebo presadzovaním noriem, technických predpisov alebo postupov posudzovania zhody;

c) posilňovanie spolupráce pri vývoji a zlepšovaní noriem, technických predpisov a postupov posudzovania zhody;

d) výmena informácií o normách, technických predpisoch a postupoch posudzovania zhody;

e) náležité uľahčovanie činností spolupráce v súlade s článkom 4.4 (Vzájomná spolupráca) ods. 2 a

f) prípravné práce v súvislosti so zriadením pracovných skupín ad hoc na žiadosť niektorej zo zmluvných s cieľom uľahčiť obchod medzi zmluvnými stranami.

ČLÁNOK 4.12

Záverečné ustanovenia

1. Zmluvné strany môžu rokovať o akýchkoľvek vykonávacích dojednaniach vyplývajúcich z tejto kapitoly vo Výbore pre obchod s tovarom zriadenom podľa článku 16.2 (Osobitné výbory). Zmluvné strany môžu rozhodnutím v uvedenom výbore prijať akékoľvek vykonávacie opatrenie potrebné na tento účel.

2. Zmluvné strany prijali ďalšie záväzky týkajúce sa nesadzobných opatrení na tovar v konkrétnom odvetví, ktoré sa uvádzajú v prílohe 4-A a v jej príslušných dodatkoch.







PIATA KAPITOLA

SANITÁRNE A FYTOSANITÁRNE OPATRENIA

ČLÁNOK 5.1

Ciele

Cieľom tejto kapitoly je:

a) chrániť život a zdravie ľudí, zvierat a rastlín na príslušných územiach zmluvných strán a zároveň uľahčovať obchod medzi zmluvnými stranami v oblasti sanitárnych a fytosanitárnych opatrení (ďalej len „SFS opatrenia“);

b) spolupracovať pri ďalšom vykonávaní dohody SPS a

c) poskytnúť prostriedky na zlepšenie komunikácie, spolupráce a riešenie problémov súvisiacich s vykonávaním SFS opatrení, ktoré majú vplyv na obchod medzi zmluvnými stranami.

ČLÁNOK 5.2

Rozsah pôsobnosti

1. Táto kapitola sa vzťahuje na všetky SFS opatrenia ktorejkoľvek zmluvnej strany, ktoré môžu priamo alebo nepriamo ovplyvniť obchod medzi zmluvnými stranami.

2. Táto sa kapitola sa vzťahuje aj na spoluprácu zmluvných strán v otázkach spoločného záujmu, pokiaľ ide o dobré životné podmienky zvierat.

3. Žiadnym z ustanovení tejto kapitoly nie sú dotknuté práva zmluvných strán vyplývajúce z dohody TBT, pokiaľ ide o opatrenia, ktoré nepatria do rozsahu pôsobnosti tejto kapitoly.

ČLÁNOK 5.3

Vymedzenie pojmov

Na účely tejto kapitoly:

a) uplatňujú sa vymedzenie pojmov obsiahnuté v prílohe A k dohode SPS a

b) zmluvné strany sa môžu dohodnúť na ďalších vymedzeniach pojmov, ktoré sa majú použiť na účely uplatňovania tejto kapitoly, pričom sa zohľadnia glosáre a vymedzenia pojmov príslušných medzinárodných organizácií, ako je Komisia pre Codex Alimentarius (ďalej len „Codex Alimentarius“) a Svetová organizácia pre zdravie zvierat (ďalej len „OIE“), ako aj Medzinárodného dohovoru o ochrane rastlín (ďalej len „IPPC“).

ČLÁNOK 5.4

Práva a povinnosti

Zmluvné strany potvrdzujú svoje práva a povinnosti, ktoré im vyplývajú z dohody SPS.

ČLÁNOK 5.5

Príslušné orgány

Príslušné orgány zmluvných strán zodpovedné za vykonávanie tejto kapitoly sú stanovené v prílohe 5-A. Zmluvné strany si navzájom oznámia akékoľvek zmeny týkajúce sa týchto príslušných orgánov.

ČLÁNOK 5.6

Všeobecné zásady

Zmluvné strany pri vykonávaní tejto kapitoly:

a) zabezpečia súlad SFS opatrení so zásadami stanovenými v článku 3 dohody SPS;

b) nepoužijú SFS opatrenia na vytvorenie neopodstatnených prekážok obchodu;

c) zabezpečia, aby sa postupy zavedené podľa tejto kapitoly vykonali a dokončili bez zbytočného odkladu a aby sa takéto postupy neuplatňovali spôsobom, ktorý by viedol k svojvoľnej alebo bezdôvodnej diskriminácii voči druhej zmluvnej strane, u ktorej existujú rovnaké alebo podobné podmienky a

d) nepoužijú postupy uvedené v písmene c) ani žiadne žiadosti o dodatočné informácie na oddialenie prístupu na ich príslušné trhy, ak na to neexistujú vedecké a technické dôvody.

ČLÁNOK 5.7

Dovozné požiadavky

1. Dovozné požiadavky jednej zmluvnej strany sa vzťahujú na celé územie druhej zmluvnej strany.

2. Vyvážajúca zmluvná strana zabezpečí, aby výrobky, ktoré sa vyvážajú do dovážajúcej zmluvnej strany, spĺňali sanitárne a fytosanitárne požiadavky dovážajúcej zmluvnej strany.

3. Dovážajúca zmluvná strana zabezpečí, aby sa jej dovozné požiadavky uplatňovali na výrobky dovážané z vyvážajúcej zmluvnej strany primeraným a nediskriminančným spôsobom.

4. Akékoľvek poplatky vyberané za postupy uplatnené na výrobky dovážané z vyvážajúcej zmluvnej strany musia byť nestranné vo vzťahu k akýmkoľvek poplatkom ukladaným na obdobné domáce výrobky a nesmú byť vyššie ako skutočné náklady za službu.

5. Dovážajúca zmluvná strana má právo vykonávať dovozné kontroly výrobkov dovážaných z vyvážajúcej zmluvnej strany na účely vykonávania SFS opatrení.

6. Dovozné kontroly výrobkov dovážaných z vyvážajúcej zmluvnej strany sú založené na sanitárnom a fytosanitárnom riziku spojenom s takýmito dovozmi. Vykonávajú sa bez zbytočného odkladu a s minimálnym vplyvom na obchod medzi zmluvnými stranami.

7. Dovážajúca zmluvná strana poskytne vyvážajúcej zmluvnej strane na jej žiadosť informácie o frekvencii vykonaných dovozných kontrol týkajúcich sa výrobkov dovážaných z vyvážajúcej zmluvnej strany. Dovážajúca zmluvná strana môže zmeniť frekvenciu fyzických kontrol zásielok podľa potreby v dôsledku i) overovaní, ii) dovozných kontrol alebo iii) vzájomnej dohody medzi zmluvnými stranami, a to aj na základe konzultácií stanovených v tejto kapitole.

8. Ak dovozné kontroly preukážu, že výrobky nie sú v súlade s príslušnými dovoznými požiadavkami dovážajúcej zmluvnej strany, akékoľvek opatrenie prijaté dovážajúcou zmluvnou stranou by malo byť primerané sanitárnemu a fytosanitárnemu riziku spojenému s dovozom nevyhovujúceho výrobku.

ČLÁNOK 5.8

Overovania

1. Na účely budovania a zachovania dôvery v účinné vykonávanie tejto kapitoly má dovážajúca zmluvná strana právo kedykoľvek vykonávať overovania, a to aj: a) prostredníctvom overovacích návštev vo vyvážajúcej zmluvnej strane na účely overenie všetkých častí inšpekčného a certifikačného systému príslušných orgánov vyvážajúcej zmluvnej strany v súlade s príslušnými medzinárodnými normami, usmerneniami a odporúčaniami Codex Alimentarius, OIE a IPPC a b) prostredníctvom požadovania informácií od vyvážajúcej zmluvnej strany o jej inšpekčnom a certifikačnom systéme, ako aj poskytnutia výsledkov kontrol vykonaných v jeho rámci.

2. Dovážajúca zmluvná strana oznámi vyvážajúcej zmluvnej strane výsledky a závery overovaní vykonaných podľa odseku 1. Dovážajúca zmluvná strana môže tieto výsledky sprístupniť verejnosti.

3. Ak sa dovážajúca zmluvná strana rozhodne vykonať overovaciu návštevu vo vyvážajúcej zmluvnej strane, oznámi túto overovaciu návštevu vyvážajúcej zmluvnej strane aspoň 60 kalendárnych dní pred tým, než sa má overovacia návšteva uskutočniť, s výnimkou naliehavých prípadov alebo ak sa zmluvné strany dohodnú inak. Akákoľvek zmena súvisiaca s takouto návštevou podlieha dohode zmluvných strán.

4. Náklady, ktoré vznikli v súvislosti s vykonaním overovania celku alebo časti inšpekčných a certifikačných systémov príslušných orgánov vyvážajúcej zmluvnej strany a náklady, ktoré vznikli v súvislosti s vykonaním akýchkoľvek inšpekcií jednotlivých prevádzok, znáša dovážajúca zmluvná strana.

5. Dovážajúca zmluvná strana písomne poskytne informácie o overovaní vyvážajúcej zmluvnej strane do 60 kalendárnych dní. Vyvážajúca zmluvná strana sa môže k uvedeným informáciám vyjadriť v lehote 45 kalendárnych dní. Vyjadrenia vyvážajúcej zmluvnej strany sa pripoja a prípadne zahrnú do dokumentu s konečnými výsledkami.

6. Bez ohľadu na odsek 5, keď sa v priebehu overovania zistí značné riziko pre život alebo zdravie ľudí, zvierat alebo rastlín, dovážajúca zmluvná strana informuje vyvážajúcu zmluvnú stranu čo najskôr a v každom prípade do desiatich kalendárnych dní od ukončenia overovania.

ČLÁNOK 5.9

Uľahčenie obchodu

1. V prípadoch, keď dovážajúca zmluvná strana vyžaduje na povolenie dovozu určitej kategórie alebo určitých kategórií výrobkov živočíšneho pôvodu z vyvážajúcej zmluvnej strany overovanie na mieste, platí toto: a) Overovaním sa hodnotí inšpekčný a certifikačný systém vyvážajúcej zmluvnej strany v súlade s článkom 5.8 (Overovania) a v jeho rámci sa na požiadanie zohľadňujú všetky relevantné písomné informácie, ktoré poskytla vyvážajúca zmluvná strana. b) Ak je výsledok overovania inšpekčného a certifikačného systému uspokojivý, dovážajúca zmluvná strana písomne informuje vyvážajúcu zmluvnú stranu o pozitívnom výsledku overovania. V takom prípade sa môže v poskytnutých informáciách uviesť skutočnosť, že dovážajúca zmluvná strana povolila alebo povolí dovoz špecifickej kategórie alebo špecifických kategórií výrobkov. c) Ak výsledok overovania inšpekčného a certifikačného systému nie je uspokojivý, dovážajúca zmluvná strana písomne informuje vyvážajúcu zmluvnú stranu o výsledku overovania. V takom prípade sa v informáciách uvedie jeden z týchto prvkov: i) oznámenie podmienok vrátane podmienok týkajúcich sa inšpekčného a certifikačného systému vyvážajúcej zmluvnej strany, ktoré ešte musí vyvážajúca zmluvná strana zaviesť, aby mohla dovážajúca zmluvná strana povoliť dovoz špecifickej kategórie alebo špecifických kategórií výrobkov živočíšneho pôvodu; ii) odkaz na skutočnosť, že konkrétne prevádzky zamerané na výrobky živočíšneho pôvodu, môžu získať povolenie na vývoz do dovážajúcej zmluvnej strany po splnení príslušných dovozných požiadaviek podľa článku 5.7 (Dovozné požiadavky); alebo iii) vyhlásenie, že dovážajúca zmluvná strana nepovolila dovoz špecifickej kategórie alebo špecifických kategórií výrobkov z vyvážajúcej zmluvnej strany.

2. V prípadoch, keď dovážajúca zmluvná strana povolí dovoz špecifickej kategórie alebo špecifických kategórií výrobkov živočíšneho pôvodu uvedených v odseku 1 písm. b), vyvážajúca zmluvná strana poskytne dovážajúcej zmluvnej strane zoznam jednotlivých prevádzok, ktoré spĺňajú dovozné požiadavky dovážajúcej zmluvnej strany, a to najmä v súlade s článkom 5.7 (Dovozné požiadavky) a článkom 5.8 (Overovania). Okrem toho platí nasledovné: a) Na žiadosť vyvážajúcej zmluvnej strany dovážajúca zmluvná strana schváli jednotlivé prevádzky uvedené v prílohe 5-B ods. 3, ktoré sa nachádzajú na území vyvážajúcej zmluvnej strany, bez predchádzajúcej inšpekcie týchto jednotlivých prevádzok. Keď vyvážajúca zmluvná strana žiada dovážajúcu zmluvnú stranu o schválenie, poskytne dovážajúcej zmluvnej strane všetky informácie, ktoré dovážajúca zmluvná strana požaduje na zaručenie súladu s príslušnými požiadavkami vrátane požiadaviek stanovených v článku 5.7 (Dovozné požiadavky). Toto schválenie dovážajúcou zmluvnou stranou musí byť v súlade s podmienkami stanovenými v prílohe 5-B a je obmedzené na tie kategórie výrobkov, ktorých dovoz sa povoľuje. b) Po schválení jednotlivých prevádzok uvedených v odseku 2 písm. a) prijme dovážajúca zmluvná strana potrebné legislatívne alebo administratívne opatrenia v súlade so svojimi platnými právnymi a administratívnymi postupmi, aby umožnila dovoz do 40 kalendárnych dní odo dňa doručenia žiadosti vyvážajúcej zmluvnej strany a prípadne informácií požadovaných dovážajúcou zmluvnou stranou na zaručenie súladu s príslušnými požiadavkami vrátane požiadaviek stanovených v článku 5.7 (Dovozné požiadavky). c) Dovážajúca zmluvná strana oznámi vyvážajúcej zmluvnej strane svoju akceptáciu alebo zamietnutie všetkých jednotlivých prevádzok uvedených v odseku 2 písm. a) a v náležitých prípadoch dôvody akéhokoľvek zamietnutia.

ČLÁNOK 5.10

Opatrenia súvisiace so zdravím zvierat a rastlín

1. Zmluvné strany uznávajú koncepciu oblastí bez škodcov alebo chorôb a oblastí s nízkym výskytom škodcov alebo chorôb v súlade s normami, usmerneniami a odporúčaniami dohody SPS, OIE a IPPC. Výbor pre SFO uvedený v článku 5.15 (Výbor pre sanitárne a fytosanitárne opatrenia) môže stanoviť ďalšie podrobnosti týkajúce sa postupu uznávania takýchto oblastí, a to aj postupov uznávania takýchto oblastí v prípadoch výskytu ohniska choroby, pričom sa zohľadnia všetky príslušné normy, usmernenia alebo odporúčania dohody SPS, OIE a IPPC.

2. Zmluvné strany pri určovaní oblastí bez škodcov alebo chorôb a oblastí s nízkym výskytom škodcov alebo chorôb zvažujú také faktory, ako je zemepisné umiestnenie, ekosystémy, epidemiologický dohľad a účinnosť sanitárnych a fytosanitárnych kontrol v týchto oblastiach.

3. Zmluvné strany úzko spolupracujú pri určovaní oblastí bez škodcov alebo chorôb a oblastí s nízkym výskytom škodcov alebo chorôb s cieľom získať dôveru k postupom uplatňovaným druhou zmluvnou stranou pri určovaní takýchto oblastí. V prípade akceptovania určenia takýchto oblastí, ktoré vykonala vyvážajúca zmluvná strana, vychádza dovážajúca zmluvná strana pri svojom určovaní statusu vyvážajúcej zmluvnej strany alebo jej častí v súvislosti so zdravotným stavom zvierat a rastlín v zásade z informácií, ktoré jej poskytne vyvážajúca zmluvná strana v súlade s normami, usmerneniami a odporúčaniami dohody SPS, OIE a IPPC.

4. Ak dovážajúca zmluvná strana neakceptuje uvedené určenie vykonané vyvážajúcou zmluvnou stranou, vysvetlí svoje dôvody a bude pripravená začať konzultácie.

5. Ak vyvážajúca zmluvná strana vyhlasuje, že oblasti vnútri jej územia sú bez škodcov alebo chorôb, alebo majú nízky výskyt škodcov alebo chorôb, poskytne nevyhnutný dôkaz s cieľom objektívne preukázať dovážajúcej zmluvnej strane, že také oblasti sú a pravdepodobne zostanú oblasťami bez škodcov alebo chorôb, alebo prípadne oblasťami s nízkym výskytom škodcov alebo chorôb. Na tento účel sa dovážajúcej zmluvnej strane na požiadanie umožní potrebný prístup na inšpekciu, testovanie a iné príslušné postupy.

6. Zmluvné strany uznávajú zásadu kompartmentalizácie OIE a lokalít produkcie bez výskytu škodcov IPPC. Výbor pre SFO uvedený v článku 5.15 (Výbor pre sanitárne a fytosanitárne opatrenia) posúdi všetky odporúčania OIE a IPPC, ktoré môžu byť v súvislosti s touto otázkou vydané, a môže prijať náležité odporúčania.

ČLÁNOK 5.11

Transparentnosť a výmena informácií

1. Zmluvné strany: a) zaisťujú transparentnosť, pokiaľ ide o SFS opatrenia týkajúce sa obchodu, a to najmä opatrenia uvedené v článku 5.7 (Dovozné požiadavky), ktoré sa vzťahujú na dovoz z druhej zmluvnej strany; b) zlepšujú vzájomné pochopenie SFS opatrení každej zmluvnej strany a ich uplatňovania; c) si vymieňajú informácie o otázkach týkajúcich sa vývoja a uplatňovania SFS opatrení, a to aj pokiaľ ide o pokrok v oblasti nových dostupných vedeckých dôkazov, ktoré majú alebo môžu mať vplyv na obchod medzi zmluvnými stranami, s cieľom minimalizovať ich nepriaznivé účinky na obchod; d) na žiadosť zmluvnej strany oznámia do 15 kalendárnych dní dovozné požiadavky, ktoré sa vzťahujú na dovoz špecifických výrobkov a e) na žiadosť zmluvnej strany poskytnú do 15 kalendárnych dní informácie o stave postupu schvaľovania žiadosti o povolenie špecifických výrobkov.

2. Kontaktnými miestami zodpovednými za informovanie podľa odseku 1 sú kontaktné miesta, ktoré zmluvné strany určili v súlade s článkom 13.4 (Miesta na predkladanie žiadostí o informácie a kontaktné miesta) ods. 1. Informácie sa posielajú poštou, faxom alebo e-mailom. Informácie posielané e-mailom môžu byť elektronicky podpísané a môžu sa posielať len medzi kontaktnými miestami.

3. Ak sa informácie podľa odseku 1 písm. c) sprístupnia prostredníctvom ich oznámenia WTO v súlade s jej príslušnými pravidlami a postupmi alebo ak sa uvedené informácie sprístupnia na oficiálnych, verejne prístupných a bezplatných webových sídlach zmluvných strán, výmena informácií podľa uvedeného odseku sa považuje za uskutočnenú.

4. Všetky oznámenia podľa tejto kapitoly sa adresujú kontaktným miestam uvedeným v odseku 2.

ČLÁNOK 5.12

Konzultácie

1. Každá zmluvná strana písomne druhej zmluvnej strane oznámi do dvoch kalendárnych dní akékoľvek závažné alebo značné riziko pre život alebo zdravie ľudí, zvierat alebo rastlín vrátane potravinových kríz.

2. V prípade, že má zmluvná strana závažné obavy týkajúce sa rizika pre život alebo zdravie ľudí, zvierat alebo rastlín, ktoré má vplyv na komodity, s ktorými sa obchoduje, uskutočnia sa na požiadanie čo najskôr konzultácie o tejto situácii. V takom prípade sa každá zmluvná strana usiluje poskytnúť včas všetky potrebné informácie, aby sa predišlo narušeniu obchodu.

3. Konzultácie uvedené v odseku 2 tohto článku sa môžu uskutočniť prostredníctvom e-mailu, videokonferencie alebo telefonickej konferencie. Zmluvná strana, ktorá o konzultácie požiadala, zaistí prípravu zápisnice z konzultácií.

ČLÁNOK 5.13

Núdzové opatrenia

1. V prípade závažného rizika pre život alebo zdravie ľudí, zvierat alebo rastlín môže dovážajúca zmluvná strana prijať opatrenia potrebné na ochranu života alebo zdravia ľudí, zvierat alebo rastlín bez predchádzajúceho oznámenia. Pokiaľ ide o zásielky, ktoré sú v tranzite medzi zmluvnými stranami, dovážajúca zmluvná strana zváži najvhodnejšie a najprimeranejšie riešenie, aby sa zabránilo zbytočnému narušeniu obchodu.

2. Zmluvná strana, ktorá prijíma opatrenia, informuje druhú zmluvnú stranu o tejto skutočnosti čo najskôr a v každom prípade najneskôr do 24 hodín po prijatí opatrenia. Každá zo zmluvných strán môže požiadať o akékoľvek informácie týkajúce sa sanitárnej a fytosanitárnej situácie alebo akýchkoľvek takýchto opatrení, ktoré boli prijaté. Druhá zmluvná strana odpovie hneď, ako budú požadované informácie k dispozícii.

3. Na žiadosť ktorejkoľvek zo zmluvných strán a v súlade s ustanoveniami článku 5.12 (Konzultácie) zmluvné strany uskutočnia konzultácie o situácii do 15 kalendárnych dní odo dňa oznámenia. Cieľom týchto konzultácií je predísť zbytočnému narušeniu obchodu. Zmluvné strany môžu zvážiť možnosti uľahčenia vykonávania uvedených opatrení alebo ich nahradenie.

ČLÁNOK 5.14

Rovnocennosť

1. Zmluvné strany môžu uznať rovnocennosť jednotlivého opatrenia, skupiny opatrení alebo systémov uplatňovaných na určité odvetvie alebo jeho časť v súlade s odsekmi 4 až 7. Uznanie rovnocennosti sa vzťahuje na obchod medzi zmluvnými stranami so zvieratami a živočíšnymi výrobkami, rastlinami a rastlinnými výrobkami alebo prípadne so súvisiacim tovarom.

2. Ak rovnocennosť nebola uznaná, obchod sa uskutočňuje podľa podmienok požadovaných dovážajúcou zmluvnou stranou, aby sa dosiahla jej príslušná úroveň ochrany.

3. Uznanie rovnocennosti vyžaduje posúdenie a akceptovanie: a) existujúcich SFS opatrení stanovených v právnych predpisoch, normách a postupoch vrátane kontrol týkajúcich sa inšpekčných a certifikačných systémov na zaistenie splnenia SFS opatrení vyvážajúcej a dovážajúcej zmluvnej strany; b) zdokumentovanej štruktúry príslušných orgánov, ich právomocí, ich štruktúry riadenia, spôsobu práce a zdrojov, ktoré majú k dispozícii; a c) výkonnosti príslušného orgánu, pokiaľ ide o kontrolné programy a záruky.

4. Zmluvné strany pri svojich posúdeniach zohľadnia už získané skúsenosti.

5. Dovážajúca zmluvná strana považuje sanitárne alebo fytosanitárne opatrenia vyvážajúcej zmluvnej strany za rovnocenné, ak vyvážajúca zmluvná strana objektívne preukáže, že jej opatreniami sa dosahuje primeraná úroveň ochrany dovážajúcej zmluvnej strany. Na tento účel sa dovážajúcej zmluvnej strane na požiadanie umožní primeraný prístup potrebný na inšpekciu, testovanie a iné príslušné postupy.

6. Zmluvné strany pri uznávaní rovnocennosti zohľadňujú usmernenia vydané v rámci Codex Alimentarius, OIE, IPPC a výboru WTO pre sanitárne a fytosanitárne opatrenia.

7. Okrem toho v prípade uznania rovnocennosti sa môžu zmluvné strany dohodnúť na zjednodušenom vzore úradných sanitárnych alebo fytosanitárnych osvedčení, ktoré sú potrebné pre každú zásielku zvierat alebo živočíšnych výrobkov, rastlín alebo rastlinných výrobkov alebo iných súvisiacich tovarov určených na dovoz.

ČLÁNOK 5.15

Výbor pre sanitárne a fytosanitárne opatrenia

1. Výbor pre sanitárne a fytosanitárne opatrenia (ďalej len „výbor pre SFO“) zriadený podľa článku 16.2 (Osobitné výbory) sa skladá zo zástupcov príslušných orgánov zmluvných strán.

2. Zasadnutie výboru pre SFO sa uskutoční do jedného roka od nadobudnutia platnosti tejto dohody. Následne výbor zasadá aspoň raz za rok alebo tak, ako sa zmluvné strany dohodnú. Výbor pre SFO prijme na svojom prvom zasadnutí svoj rokovací poriadok. Zasadnutie výboru sa môže uskutočniť prostredníctvom osobného stretnutia, telefonickej konferencie, videokonferencie alebo akýchkoľvek iných prostriedkov, na ktorých sa zmluvné strany dohodnú.

3. Výbor pre SPS môže rozhodnúť o zriadení technických pracovných skupín zložených z expertov zmluvných strán, ktoré budú identifikovať a riešiť technické a vedecké problémy vyplývajúce z tejto kapitoly a skúmať možnosti ďalšej spolupráce v sanitárnych a fytosanitárnych otázkach spoločného záujmu. Ak sú potrebné dodatočné odborné znalosti, na práci technickej pracovnej skupiny sa môžu podieľať aj iné osoby ako zástupcovia zmluvných strán.

4. Výbor pre SFO môže riešiť akékoľvek otázky súvisiace s účinným fungovaním tejto kapitoly. Má najmä tieto povinnosti a funkcie: a) rozvíjať potrebné postupy alebo opatrenia na vykonávanie tejto kapitoly vrátane príloh 5-A a 5-B; b) monitorovať vykonávanie tejto kapitoly a c) slúžiť ako fórum na diskusiu o problémoch, ktoré vzniknú pri uplatňovaní určitých SFS opatrení, s cieľom nájsť vzájomne prijateľné riešenia. V tejto súvislosti sa na účely konzultácií na žiadosť ktorejkoľvek zmluvnej strany urýchlene zvolá zasadnutie výboru pre SFO. Uvedenými konzultáciami nie sú dotknuté práva a povinnosti zmluvných strán podľa štrnástej kapitoly (Urovnávanie sporov) a pätnástej kapitoly (Mediačný mechanizmus).

5. Výbor pre SFO uskutočňuje výmenu informácií, odborných znalostí a skúseností v oblasti dobrých životných podmienok zvierat s cieľom podporovať spoluprácu zmluvných strán v tejto oblasti.

6. Zmluvné strany môžu rozhodnutím vo výbore pre SFO prijať odporúčania a rozhodnutia týkajúce sa povolenia dovozu, výmeny informácií, transparentnosti, uznávania regionalizácie, rovnocennosti a alternatívnych opatrení a akýchkoľvek iných otázok uvedených v odsekoch 4 a 5.

ČLÁNOK 5.16

Technické konzultácie

1. Ak sa zmluvná strana domnieva, že opatrenie druhej zmluvnej strany je alebo môže byť rozpore s povinnosťami podľa tejto kapitoly a domnieva sa, že spôsobuje alebo by mohlo spôsobiť neodôvodnené narušenie obchodu, môže požiadať o technické konzultácie vo výbore pre SFO s cieľom nájsť vzájomne prijateľné riešenia. Príslušné orgány uvedené v prílohe 5-A uľahčujú tieto konzultácie.

2. Technické konzultácie vo výbore pre SFO sa považujú za ukončené do tridsiatich dní odo dňa predloženia žiadosti o technické konzultácie, pokiaľ sa konzultujúce zmluvné strany nedohodnú, že budú v týchto konzultáciách pokračovať. Technické konzultácie sa môžu uskutočniť prostredníctvom telefonickej konferencie, videokonferencie alebo akéhokoľvek iného mechanizmu, na ktorom sa zmluvné strany dohodnú.







ŠIESTA KAPITOLA

UĽAHČENIE V OBLASTI CIEL A OBCHODU

ČLÁNOK 6.1

Ciele

1. Zmluvné strany uznávajú význam, ktorý majú otázky uľahčenia v oblasti ciel a obchodu v kontexte rozvíjajúceho sa globálneho obchodného prostredia. Zmluvné strany sa dohodli na posilnení spolupráce v tejto oblasti s cieľom zabezpečiť, aby príslušné právne predpisy a postupy, ako aj administratívne kapacity príslušných správnych orgánov, plnili ciele podpory uľahčenia obchodu a súčasne zaisťovali účinnú colnú kontrolu.

2. Na tento účel sa zmluvné strany dohodli, že právne predpisy budú nediskriminačné a colné režimy budú založené na použití moderných metód a účinných kontrol na boj proti podvodom a na ochranu zákonného obchodu.

3. Zmluvné strany uznávajú, že sa žiadnym spôsobom nesmú ohroziť legitímne ciele verejnej politiky vrátane tých, ktoré sa týkajú bezpečnosti, ochrany a predchádzania podvodom.

ČLÁNOK 6.2

Zásady

1. Zmluvné strany sa dohodli, že svoje príslušné colné ustanovenia a režimy založia na: a) medzinárodných nástrojoch a normách platných v oblasti ciel a obchodu, ktoré zmluvné strany prijali, vrátane podstatných prvkov revidovaného Kjótskeho dohovoru o zjednodušení a zosúladení colných režimov, Medzinárodného dohovoru o harmonizovanom systéme opisu a číselného označovania tovaru a Systému noriem na zabezpečenie a uľahčenie globálneho obchodu (ďalej len „rámec SAFE“) Svetovej colnej organizácie (ďalej len „WCO“); b) ochrane zákonného obchodu prostredníctvom účinného presadzovania a dodržiavania legislatívnych požiadaviek; c) právnych predpisoch, ktoré predchádzajú zbytočnému alebo diskriminačnému zaťažovaniu hospodárskych subjektov, umožňujú ďalšie uľahčenie obchodu pre hospodárske subjekty dosahujúce vysoký súlad s predpismi a poskytujú záruky proti podvodom a nezákonným alebo škodlivým aktivitám a d) pravidlách, ktoré zabezpečia, že všetky sankcie uložené za porušenia colných predpisov alebo procedurálnych požiadaviek budú primerané a nediskriminačné a že ich uplatňovanie nebude spôsobovať nenáležité zdržanie pri prepúšťaní tovaru;

2. V záujme zlepšenia pracovných metód a zabezpečenia, aby sa v súvislosti s operáciami dodržiavali zásady nediskriminácie, transparentnosti, efektívnosti, integrity a zodpovednosti, zmluvné strany: a) keď je to možné, zjednodušia požiadavky a formality týkajúce sa rýchleho prepustenia a preclenia tovaru a b) pracujú na ďalšom zjednodušení a štandardizácii údajov a dokumentácie požadovaných colnými orgánmi a inými agentúrami.

ČLÁNOK 6.3

Colná spolupráca

1. Zmluvné strany spolupracujú v colných záležitostiach prostredníctvom svojich príslušných orgánov, aby dosiahli ciele stanovené v článku 6.1 (Ciele).

2. Zmluvné strany v záujme posilnenia spolupráce v colných záležitostiach okrem iného: a) si vymieňajú informácie o svojich príslušných colných právnych predpisoch, ich vykonávaní a o svojich colných režimoch a to najmä v súvislosti s týmito oblasťami: i) zjednodušenie a modernizácia colných režimov; ii) presadzovanie práv duševného vlastníctva colnými orgánmi na hraniciach; iii) tranzit a prekládka a iv) vzťahy s podnikateľskou komunitou; b) zvážia rozvíjanie spoločných iniciatív týkajúcich sa dovozných, vývozných a iných colných režimov, ako aj iniciatív zameraných na poskytovanie účinných služieb podnikateľskej komunite; c) spoločne pracujú na colných aspektoch zabezpečenia a uľahčenia medzinárodného obchodného dodávateľského reťazca v súlade s rámcom SAFE; d) v náležitých prípadoch ustanovia vzájomné uznávanie svojich príslušných metód riadenia rizík, noriem v oblasti rizík, bezpečnostných kontrol a programov obchodného partnerstva vrátane aspektov, ako sú prenos údajov a vzájomne dohodnuté výhody a e) posilnia koordináciu v medzinárodných organizáciách, ako sú WTO a WCO.

ČLÁNOK 6.4

Tranzit a prekládka

1. Každá zmluvná strana zaistí uľahčenie a účinnú kontrolu prekládok a tranzitov cez svoje územie.

2. Zmluvné strany podporujú a vykonávajú regionálne tranzitné dohody s cieľom uľahčiť obchod.

3. Zmluvné strany zabezpečia spoluprácu a koordináciu všetkých príslušných orgánov a agentúr na svojom príslušnom území s cieľom uľahčiť dopravu v rámci tranzitu.

ČLÁNOK 6.5

Predbežné rozhodnutia

Každá zmluvná strana pred dovozom tovaru na jej územie, v súlade so svojimi právnymi predpismi a postupmi a prostredníctvom svojich colných orgánov alebo iných príslušných orgánov, vydá obchodníkom usadeným na jej území písomné predbežné rozhodnutia týkajúce sa nomenklatúrneho zatriedenia tovaru, pôvodu a akýchkoľvek ďalších záležitosti, o ktorých zmluvná strana rozhodne.

ČLÁNOK 6.6

Zjednodušený colný režim

1. Každá zmluvná strana zavedie zjednodušené colné režimy vývozu a dovozu, ktoré sú transparentné a účinné, s cieľom znížiť náklady a zvýšiť predvídateľnosť pre hospodárske subjekty vrátane malých a stredných podnikov. Ľahší prístup k colným zjednodušeniam sa poskytne aj schváleným obchodníkom na základe objektívnych a nediskriminačných kritérií.

2. Na účel splnenia formalít potrebných na prepustenie tovaru do colného režimu sa používa jednotný dokument colného vyhlásenia alebo jeho elektronický ekvivalent.

3. Zmluvné strany používajú moderné colné techniky vrátane metód hodnotenia rizík a auditu po preclení s cieľom zjednodušiť a uľahčiť vstup a prepustenie tovaru.

4. Zmluvné strany podporujú postupný vývoj a používanie systémov vrátane systémov zakladajúcich sa na informačných technológiách s cieľom uľahčiť elektronickú výmenu údajov medzi svojimi obchodníkmi, colnými orgánmi a inými príslušnými agentúrami.

ČLÁNOK 6.7

Prepustenie tovaru

Každá zmluvná strana zabezpečí, aby jej colné orgány, hraničné orgány alebo iné príslušné orgány uplatňovali požiadavky a postupy, ktoré:

a) stanovujú rýchle prepustenie tovaru v lehote, ktorá nie je dlhšia než je potrebné na zabezpečenie dodržania jej colných a iných obchodných právnych predpisov a formalít;

b) stanovujú spracovanie pred príchodom (t. j. predbežné elektronické podanie a prípadné spracovanie informácií pred fyzickým príchodom tovaru), aby sa umožnilo prepustenie tovaru po jeho príchode a

c) stanovujú prepustenie tovaru bez zaplatenia cla pod podmienkou poskytnutia záruky, ak sa vyžaduje, v súlade s právnymi predpismi dotknutej zmluvnej strany s cieľom zaistiť konečné zaplatenie cla.

ČLÁNOK 6.8

Poplatky a platby

1. Poplatky a platby sa ukladajú len za služby poskytnuté v súvislosti s príslušným dovozom alebo vývozom a za akúkoľvek formalitu požadovanú na uskutočnenie takéhoto dovozu alebo vývozu. Nesmú prekračovať približné náklady na poskytnutú službu a nesmú sa vypočítavať na základe ad valorem .

2. Informácie o poplatkoch a platbách sa uverejňujú prostredníctvom oficiálne určeného média, ktorým môže byť aj internet. Tieto informácie budú zahŕňať informácie o dôvodoch poplatku alebo platby za poskytnutú službu, príslušnom orgáne, poplatku alebo platbe, ktoré sa uplatnia, ako aj o tom, ako a kedy sa má platba uskutočniť.

3. Nové alebo zmenené poplatky a platby sa neuložia, kým nie sú informácie uvedené v odseku 2 uverejnené a jednoducho prístupné.

ČLÁNOK 6.9

Colní deklaranti

Zmluvné strany sa dohodli, že v rámci ich príslušných colných ustanovení a postupov sa nebude vyžadovať povinné využívanie colných deklarantov. Zmluvné strany pri udeľovaní licencií colným deklarantom uplatňujú transparentné, nediskriminačné a primerané pravidlá.

ČLÁNOK 6.10

Kontroly pred odoslaním

Zmluvné strany sa dohodli, že v rámci ich príslušných colných ustanovení a postupov sa nebude vyžadovať povinné využívanie kontrol pred odoslaním, ako sú vymedzené v dohode o kontrole pred odoslaním, ani žiadna iná inšpekčná činnosť vykonávaná súkromnými spoločnosťami na mieste určenia pred colným konaním.

ČLÁNOK 6.11

Určovanie colnej hodnoty

1. Zmluvné strany určia colnú hodnotu tovaru v súlade s dohodou o určovaní colnej hodnoty.

2. Zmluvné strany budú spolupracovať s cieľom dosiahnuť spoločný prístup k otázkam týkajúcim sa určovania colnej hodnoty.

ČLÁNOK 6.12

Riadenie rizík

1. Každá zmluvná strana založí svoje postupy prehliadok a prepustenia a svoje postupy overovania po vstupe na zásadách riadenia rizík a využití auditov namiesto komplexného prehliadania všetkých zásielok na zistenie súladu so všetkými dovoznými požiadavkami.

2. Zmluvné strany sa dohodli, že svoje požiadavky a postupy týkajúce sa kontroly dovozu, vývozu, tranzitu a prekládky tovaru prijmú a budú uplatňovať na základe zásad riadenia rizík, ktoré sa uplatnia tak, aby sa opatrenia na zaistenie súladu zameriavali na transakcie, ktoré si zasluhujú pozornosť.

ČLÁNOK 6.13

Jednotné kontaktné miesto

Každá zmluvná strana sa bude usilovať vyvinúť alebo zachovať systém jednotného kontaktného miesta na uľahčenie jednotného elektronického podávania všetkých informácií požadovaných na základe colných a iných právnych predpisov v prípade vývozu, dovozu a tranzitu tovaru.

ČLÁNOK 6.14

Odvolacie konania

1. Každá zmluvná strana zabezpečí účinné, rýchle, nediskriminačné a ľahko dostupné konania, ktorými zaručí právo na odvolanie sa proti administratívnym opatreniam, výrokom a rozhodnutiam colných a iných príslušných orgánov, ktoré majú vplyv na dovoz alebo vývoz tovaru alebo na tovar v tranzite.

2. Odvolacie konania môžu zahŕňať administratívne preskúmanie dozorným orgánom a súdne preskúmanie rozhodnutí prijatých na administratívnej úrovni v súlade s právnymi predpismi zmluvných strán.

ČLÁNOK 6.15

Transparentnosť

1. Každá zmluvná strana uverejní alebo inak sprístupní, a to aj prostredníctvom elektronických prostriedkov, svoje právne predpisy, nariadenia a administratívne postupy a iné požiadavky, ktoré sa týkajú uľahčenia v oblasti ciel a obchodu.

2. Každá zmluvná strana určí alebo zachová jedno alebo viacero informačných miest, ktorým môžu zainteresované osoby adresovať otázky týkajúce sa záležitostí uľahčenia v oblasti ciel a obchodu.

ČLÁNOK 6.16

Vzťahy s podnikateľskou komunitou

Zmluvné strany sa dohodli, že:

a) pri príprave návrhov právnych predpisov a všeobecných postupov týkajúcich sa otázok uľahčenia v oblasti ciel a obchodu sú dôležité včasné konzultácie so zástupcami z oblasti obchodu; na tento účel sa podľa potreby uskutočnia konzultácie medzi colnými orgánmi a podnikateľskou komunitou;

b) uverejnia alebo inak sprístupnia, pokiaľ možno elektronickými prostriedkami, nové právne predpisy a všeobecné postupy týkajúce sa otázok uľahčenia v oblasti ciel a obchodu pred zavedením akýchkoľvek takýchto právnych predpisov a postupov, ako aj zmeny a výklad takýchto právnych predpisov a postupov; zverejnia tiež relevantné oznámenia administratívnej povahy vrátane požiadaviek orgánov a postupov pre vstup tovaru, pracovnej doby a prevádzkových postupov colných úradov v prístavoch a na hraničných priechodoch, ako aj kontaktné miesta, ktorým možno adresovať žiadosti o informácie;

c) je potrebné, aby medzi uverejnením nových alebo zmenených právnych predpisov, postupov a poplatkov alebo platieb a ich nadobudnutím účinnosti existovala primerane dlhá lehota, bez toho, aby tým boli dotknuté legitímne ciele verejnej politiky (napríklad zmeny sadzieb cla) a

d) zabezpečia, aby ich príslušné colné a súvisiace požiadavky a postupy naďalej spĺňali potreby obchodnej komunity, riadili sa najlepšími postupmi a pokiaľ možno čo najmenej obmedzovali obchod.

ČLÁNOK 6.17

Výbor pre clá

1. Výbor pre clá zriadený článkom 16.2 (Osobitné výbory) sa skladá zo zástupcov colných a iných príslušných orgánov zmluvných strán. Výbor pre clá zabezpečuje riadne fungovanie tejto kapitoly, protokolu 1 a akýchkoľvek ďalších ustanovení týkajúcich sa ciel, na ktorých sa zmluvné strany môžu dohodnúť. Zmluvné strany môžu vo Výbore pre clá skúmať všetky otázky, ktoré z nich vyplývajú, a prijímať súvisiace rozhodnutia.

2. Zmluvné strany môžu v rámci Výboru pre clá prijímať odporúčania a rozhodnutia týkajúce sa vzájomného uznávania metód riadenia rizík, noriem v oblasti rizík, bezpečnostných kontrol a programov obchodného partnerstva vrátane aspektov, ako sú prenos údajov a vzájomne dohodnuté výhody, ako aj akýchkoľvek iných otázok, na ktoré sa vzťahuje odsek 1.

3. Zmluvné strany sa môžu dohodnúť na konaní ad hoc zasadnutí zameraných na akúkoľvek colnú otázku vrátane pravidiel pôvodu a akýchkoľvek ďalších ustanovení týkajúcich sa ciel, na ktorých sa zmluvné strany dohodnú. V náležitých prípadoch môžu zmluvné strany zriadiť podskupiny pre osobitné otázky.







SIEDMA KAPITOLA

NECOLNÉ PREKÁŽKY OBCHODU A INVESTÍCIE DO VÝROBY ENERGIE Z OBNOVITEĽNÝCH ZDROJOV

ČLÁNOK 7.1

Ciele

V súlade s celosvetovým úsilím o zníženie emisií skleníkových plynov je spoločným cieľom zmluvných strán podporovať, rozvíjať a zvyšovať výrobu energie z obnoviteľných a udržateľných nefosílnych zdrojov, a to najmä prostredníctvom uľahčovania obchodu a investícií. Na tento účel zmluvné strany spolupracujú pri odstraňovaní alebo znižovaní ciel, ako aj necolných prekážok, a spolupracujú pri podpore regulačného zbližovania s regionálnymi alebo medzinárodnými normami alebo približovania sa k nim.

ČLÁNOK 7.2

Vymedzenie pojmov

Na účely tejto kapitoly:

a) „požiadavka na miestny obsah“ je i) v súvislosti s tovarom požiadavka, aby podnik nakupoval alebo používal tovar domáceho pôvodu alebo tovar z domáceho zdroja, bez ohľadu na to, či je táto požiadavka špecifikovaná z hľadiska konkrétnych výrobkov, z hľadiska objemu alebo hodnoty výrobkov alebo z hľadiska podielu objemu alebo hodnoty jeho domácej výroby ii) v súvislosti so službami požiadavka, ktorá obmedzuje výber poskytovateľa služieb alebo poskytovanú službu v neprospech služieb alebo poskytovateľov služieb druhej zmluvnej strany;

b) „opatrenie“ je akékoľvek opatrenie, ktoré prijala zmluvná strana v rozsahu pôsobnosti tejto kapitoly, či už vo forme zákona, iného právneho predpisu, pravidla, postupu, rozhodnutia, administratívneho opatrenia alebo v akejkoľvek inej forme;

c) „opatrenia vyžadujúce vytvorenie partnerstiev s miestnymi spoločnosťami“ sú akékoľvek požiadavky spoločne zriadiť alebo prevádzkovať s miestnymi spoločnosťami alebo inými podnikmi akýkoľvek právny subjekt, ako je korporácia, trust, partnerstvo, spoločný podnik, alebo vstúpiť do iných zmluvných vzťahov;

d) „kompenzácia“ je akákoľvek podmienka, ktorá podporuje miestny rozvoj, ako je napríklad neodôvodnené poskytnutie licencie na technológiu, investícia, povinnosť uzavrieť zmluvu s konkrétnou finančnou inštitúciou, kompenzačný obchod a podobné požiadavky;

e) „poskytovateľ služieb“ je poskytovateľ, ako je vymedzený v článku 8.2 písm. l) (Vymedzenie pojmov).

ČLÁNOK 7.3

Rozsah pôsobnosti

1. Táto kapitola sa vzťahuje na opatrenia, ktoré môžu ovplyvniť obchod a investície medzi zmluvnými stranami súvisiace s výrobou energie z obnoviteľných a udržateľných nefosílnych zdrojov, a to konkrétne veternej, solárnej, aerotermálnej, geotermálnej, hydrotermálnej energie a energie oceánov, energie vyrábanej vo vodných elektrárňach, energie z biomasy, skládkového plynu, plynu z čistiarní odpadových vôd a bioplynov, avšak nie s produktmi z ktorých sa energia vyrába.

2. Táto kapitola sa nevzťahuje na projekty v oblasti výskumu a vývoja, ani na demonštračné projekty vykonávané v nekomerčnom rozsahu.

3. Touto kapitolou nie je dotknuté vykonávanie žiadnych iných príslušných ustanovení tejto dohody vrátane akýchkoľvek výnimiek z takýchto ustanovení, výhrad k takýmto ustanoveniam alebo obmedzení takýchto ustanovení, ktoré sa mutatis mutandis vzťahujú na opatrenia uvedené v odseku 1. V záujme väčšej istoty treba uviesť, že v prípade akéhokoľvek rozporu medzi touto kapitolou a akýmikoľvek inými ustanoveniami tejto dohody, majú v rámci predmetného rozporu prednosť iné ustanovenia tejto dohody.

ČLÁNOK 7.4

Zásady

Každá zmluvná strana:

a) sa zdrží prijímania opatrení ustanovujúcich požiadavky na miestny obsah alebo akúkoľvek inú kompenzáciu, ktoré majú vplyv na výrobky, poskytovateľov služieb, investorov alebo investície druhej zmluvnej strany;

b) sa zdrží prijímania opatrení vyžadujúcich vytvorenie partnerstiev s miestnymi spoločnosťami, ibaže by sa takéto partnerstvá považovali za potrebné z technických dôvodov a zmluvná strana môže tieto technické dôvody na požiadanie druhej zmluvnej strany preukázať;

c) zabezpečí, aby všetky pravidlá týkajúce sa postupov povoľovania, osvedčovania a udeľovania licencií, ktoré sa vzťahujú najmä na zariadenia, prevádzky a súvisiacu infraštruktúru prenosovej siete, boli objektívne, transparentné, nie svojvoľné a nediskriminačné voči žiadateľom druhej zmluvnej strany;

d) zaistí, aby sa na administratívne platby uložené na alebo v súvislosti s: i) dovozom a používaním tovaru s pôvodom v druhej zmluvnej strane alebo tovaru, ktorý má vplyv na dodávanie tovarov dodávateľmi druhej zmluvnej strany, vzťahoval článok 2.10 (Poplatky a formality spojené s vývozom a dovozom) a ii) poskytovaním služieb poskytovateľmi druhej zmluvnej strany vzťahoval článok 8.18 (Rozsah pôsobnosti a vymedzenie pojmov), článok 8.19 (Podmienky udeľovania licencií a kvalifikácie) a článok 8.20 (Licenčné a kvalifikačné postupy) a

e) zabezpečí, aby podmienky a postupy pre pripojenie a prístup k prenosovým sieťam elektrickej energie boli transparentné a nediskriminovali dodávateľov druhej zmluvnej strany.

ČLÁNOK 7.5

Normy, technické predpisy a posudzovanie zhody

1. Ak existujú medzinárodné alebo regionálne normy týkajúce sa výrobkov na výrobu energie z obnoviteľných a udržateľných nefosílnych zdrojov, zmluvné strany použijú tieto normy alebo príslušné časti týchto noriem ako základ pre svoje technické predpisy okrem prípadov, keď by také medzinárodné normy boli neúčinným alebo nevyhovujúcim prostriedkom na dosiahnutie sledovaných zákonných cieľov. Na účely uplatňovania tohto odseku sa za relevantné medzinárodné organizácie pre normalizáciu považuje najmä Medzinárodná organizácia pre normalizáciu (ďalej len „ISO“) a Medzinárodná elektrotechnická komisia (ďalej len „IEC“).

2. V náležitých prípadoch zmluvné strany špecifikujú technické predpisy, ktoré stanovujú požiadavky na výrobok, skôr z hľadiska požiadaviek na výkonnosť vrátane environmentálnej výkonnosti, než z hľadiska konštrukčných alebo opisných charakteristík.

3. Pokiaľ ide o výrobky uvedené v kapitole 84 harmonizovaného systému (okrem 8401), ako aj v HS 850231 a 854140: a) Únia akceptuje vyhlásenia o zhode od singapurských dodávateľov za tých istých podmienok ako od dodávateľov Únie a bez akýchkoľvek dodatočných požiadaviek na účely umiestnenia týchto výrobkov na trh a b) Singapur akceptuje vyhlásenia o zhode alebo skúšobné protokoly EÚ bez akýchkoľvek dodatočných požiadaviek na účely umiestnenia týchto výrobkov na trh. Singapur môže vyžadovať povinné skúšanie alebo osvedčovanie treťou stranou za podmienok stanovených v článku 5 (Ochranné opatrenia) prílohy 4-A.

V záujme väčšej istoty, týmto odsekom nie je dotknuté uplatňovanie požiadaviek, ktoré sa netýkajú výrobkov uvedených v tomto odseku, ako sú napríklad právne predpisy v oblasti územného plánovania alebo stavebný poriadok, ktoroukoľvek zo zmluvných strán.

ČLÁNOK 7.6

Výnimky

1. Na túto kapitolu sa vzťahujú výnimky uvedené v článku 2.14 (Všeobecné výnimky), článku 8.62 (Všeobecné výnimky), článku 9.3 (Bezpečnosť a všeobecné výnimky) a v záujme väčšej istoty príslušné ustanovenia Šestnástej kapitoly (Inštitucionálne, všeobecné a záverečné ustanovenia).

2. V záujme väčšej istoty treba uviesť, že s výhradou požiadavky, že takéto opatrenia sa nesmú uplatňovať spôsobom, ktorý by predstavoval prostriedok svojvoľnej alebo bezdôvodnej diskriminácie medzi výrobkami, dodávateľmi služieb alebo investormi zmluvných strán v situáciách vyznačujúcich sa rovnakými podmienkami, a ani spôsobom, ktorý by bol skrytým obmedzovaním obchodu a investícií medzi zmluvnými stranami, nič v tejto kapitole nemožno vykladať tak, že zmluvnej strane bráni v prijatí alebo presadzovaní opatrení potrebných na bezpečné fungovanie príslušných energetických sietí alebo zaistenie bezpečnosti dodávok energie.

ČLÁNOK 7.7

Vykonávanie a spolupráca

1. Zmluvné strany spolupracujú a vymieňajú si informácie vo všetkých otázkach relevantných pre vykonávanie tejto kapitoly v rámci Výboru pre obchod zriadeného podľa článku 16.1 (Výbor pre obchod). Zmluvné strany môžu na tento účel rozhodnutím Výboru pre obchod prijať vykonávacie opatrenia a náležitým spôsobom aktualizovať túto kapitolu.

2. Spolupráca môže zahŕňať: a) výmenu informácií, regulačných skúseností a najlepších postupov v oblastiach ako sú: i) navrhovanie a nediskriminačné vykonávanie opatrení zameraných na podporu využívania energie z obnoviteľných zdrojov; ii) zachytávanie a ukladanie oxidu uhličitého; iii) inteligentné siete; iv) energetickú efektívnosť a v) technické predpisy, normy a postupy posudzovania zhody, napríklad pokiaľ ide o požiadavky na kódex rozvodnej siete; a b) podporu zbližovania, a to aj na príslušných regionálnych fórach, ich domácich alebo regionálnych technických predpisov, regulačných konceptov, noriem, požiadaviek a postupov posudzovania zhody s medzinárodnými normami.







ÔSMA KAPITOLA

SLUŽBY, USADENIE SA A ELEKTRONICKÝ OBCHOD







ODDIEL A

VŠEOBECNÉ USTANOVENIA

ČLÁNOK 8.1

Cieľ a rozsah pôsobnosti

1. Zmluvné strany potvrdzujúc svoje príslušné záväzky vyplývajúce z Dohody o založení WTO týmto stanovujú mechanizmy nevyhnutné na postupnú recipročnú liberalizáciu obchodu so službami, usadzovania sa a elektronického obchodu.

2. Ak nie je stanovené inak, táto kapitola: a) sa nevzťahuje na subvencie alebo granty poskytnuté jednou zmluvnou stranou vrátane vládou podporovaných pôžičiek, záruk a poistenia; b) sa nevzťahuje na služby poskytované pri výkone vládnej moci v rámci príslušných území zmluvných strán; c) nevyžaduje privatizáciu verejných podnikov a d) sa nevzťahuje na zákony, iné právne predpisy alebo požiadavky, ktorými sa riadi verejné obstarávanie služieb vládnymi agentúrami, ktoré ich nakupujú na vládne účely a nie s cieľom ďalšieho komerčného predaja alebo s cieľom ich použitia v rámci poskytovania služieb na komerčný predaj.

3. Každá zmluvná strana zachováva právo regulovať a zavádzať nové predpisy na dosiahnutie legitímnych cieľov politiky spôsobom, ktorý je v súlade s touto kapitolou.

4. Táto kapitola sa nevzťahuje na opatrenia týkajúce sa fyzických osôb, ktoré sa usilujú o prístup na trh práce niektorej zo zmluvných strán, ani na opatrenia v súvislosti s občianstvom, pobytom alebo zamestnaním na trvalom základe. Žiadne ustanovenie tejto kapitoly nebráni zmluvnej strane, aby uplatňovala opatrenia na regulovanie vstupu fyzických osôb druhej zmluvnej strany na svoje územie alebo ich dočasného pobytu na tomto území vrátane opatrení nevyhnutných na ochranu nedotknuteľnosti hraníc a zaistenia usporiadaného pohybu fyzických osôb cez jej hranice za predpokladu, že sa takéto opatrenia neuplatňujú takým spôsobom, ktorý ruší alebo obmedzuje výhody ( 4 ) vyplývajúce druhej zmluvnej strane z podmienok tejto kapitoly.

ČLÁNOK 8.2

Vymedzenie pojmov

Na účely tejto kapitoly:

a) „priame dane“ zahŕňajú všetky dane z celkového príjmu, z celkového kapitálu alebo z prvkov príjmu alebo kapitálu vrátane daní z výnosov z prevodu vlastníctva, daní z nehnuteľností, dedičstva a darov a daní z celkového objemu miezd a platov platených podnikmi, ako aj dane zo zhodnotenia kapitálu;

b) „právnická osoba“ je akýkoľvek právny subjekt riadne založený alebo inak organizovaný podľa platných právnych predpisov na ziskové alebo iné účely v súkromnom alebo štátnom vlastníctve vrátane akejkoľvek korporácie, trustu, partnerstva, spoločného podniku, individuálneho vlastníctva alebo združenia;

c) „právnická osoba Únie“ alebo „právnická osoba Singapuru“ je: i) právnická osoba založená v súlade s právom Únie a/alebo členských štátov Únie, alebo Singapuru, ktorá má sídlo, ústredie ( 5 ) alebo hlavné miesto podnikania na území Únie, alebo na území Singapuru; alebo ii) v prípade usadenia sa v súlade s článkom 8.8 (Vymedzenie pojmov) písm. d) právnická osoba vlastnená alebo kontrolovaná fyzickými osobami z členských štátov Únie alebo Singapuru, alebo právnickými osobami Únie alebo právnickými osobami Singapuru; ak má právnická osoba na území Únie alebo na území Singapuru len sídlo alebo ústredie, nepovažuje sa za právnickú osobu Únie alebo právnickú osobu Singapuru, pokiaľ na území Únie alebo na území Singapuru nevykonáva podstatnú podnikateľskú činnosť ( 6 ); právnická osoba je: i) „vlastnená“ fyzickými alebo právnickými osobami z Únie a/alebo ktoréhokoľvek členského štátu Únie, alebo Singapuru, ak viac ako 50 percent základného imania v nej vlastnia osoby z Únie a/alebo ktoréhokoľvek členského štátu Únie alebo Singapuru; ii) „kontrolovaná“ fyzickými alebo právnickými osobami z Únie a/alebo ktoréhokoľvek členského štátu Únie, alebo Singapuru, ak takéto osoby majú právomoc vymenúvať väčšinu jej riaditeľov alebo inak zo zákona riadiť jej činnosť; iii) „prepojená“ s inou osobou, ak kontroluje túto inú osobu alebo je touto inou osobou kontrolovaná alebo ak ju a túto inú osobu obe kontroluje tá istá osoba.

d) bez ohľadu na písmeno c) ustanovenia tejto dohody sa vzťahujú aj na lodné prepravné spoločnosti, ktoré sú usadené mimo Únie a ktoré sú kontrolované štátnymi príslušníkmi niektorého z členských štátov, ak sú ich plavidlá registrované v súlade s príslušnými právnymi predpismi členského štátu Únie a plavia sa pod vlajkou uvedeného členského štátu Únie;

e) „opatrenie“ je akékoľvek opatrenie zmluvnej strany, či už vo forme zákona, iného právneho predpisu, pravidla, postupu, rozhodnutia, administratívneho opatrenia alebo v akejkoľvek inej forme;

f) „opatrenia prijaté alebo zachovávané zmluvnou stranou“ sú opatrenia prijaté: i) ústrednými, regionálnymi alebo miestnymi vládami a orgánmi alebo ii) mimovládnymi orgánmi pri výkone právomocí delegovaných na ne ústrednými, regionálnymi alebo miestnymi vládami alebo orgánmi;

g) „opatrenia prijaté alebo zachovávané zmluvnou stranou, ktoré majú vplyv na obchod so službami“ sú opatrenia týkajúce sa: i) nákupu, platenia alebo využitia služby; ii) prístupu k službám a využívania služieb, v prípade ktorých zmluvná strana vyžaduje, aby sa všeobecne pre verejnosť zaisťovali, v súvislosti s poskytnutím služby, a iii) prítomnosti vrátane obchodnej prítomnosti osôb zmluvnej strany na účely poskytnutia služby na území druhej zmluvnej strany;

h) „Listina špecifických záväzkov“ odkazuje v prípade Únie na prílohu 8-A a dodatky k nej a v prípade Singapuru na prílohu 8-B a dodatky k nej.

i) „spotrebiteľ služby“ je akákoľvek osoba, ktorá prijíma alebo využíva službu;

j) „poskytnutie služby“ zahŕňa výrobu, distribúciu, marketing, predaj a dodanie služby;

k) „služba druhej zmluvnej strany“ je služba, ktorá je poskytovaná: i) z územia alebo na území druhej zmluvnej strany alebo v prípade námornej dopravy plavidlom registrovaným podľa právnych predpisov druhej zmluvnej strany alebo osobou druhej zmluvnej strany, ktorá poskytuje službu prostredníctvom prevádzkovania plavidla a/alebo jeho celkového alebo čiastočného použitia; alebo ii) v prípade poskytovania služby prostredníctvom obchodnej prítomnosti alebo prostredníctvom prítomnosti fyzických osôb, poskytovateľom služieb druhej zmluvnej strany;

l) „poskytovateľ služieb“ je akákoľvek osoba, ktorá poskytuje službu alebo sa usiluje o poskytnutie služby, a to aj prostredníctvom usadenia sa;

m) „služba poskytovaná pri výkone vládnej moci“ je akákoľvek služba okrem služieb, ktoré sa poskytujú na komerčnom základe alebo v rámci hospodárskej súťaže s jedným alebo viacerými dodávateľmi služieb a

n) „obchod so službami“ je poskytovanie služby: i) z územia jednej zmluvnej strany na územie druhej zmluvnej strany (cezhraničné poskytovanie); ii) na území jednej zmluvnej strany spotrebiteľovi služby druhej zmluvnej strany (spotreba v zahraničí); iii) poskytovateľom služieb jednej zmluvnej strany prostredníctvom obchodnej prítomnosti na území druhej zmluvnej strany (obchodná prítomnosť); iv) poskytovateľom služieb jednej zmluvnej strany prostredníctvom prítomnosti fyzických osôb na území druhej zmluvnej strany (prítomnosť fyzických osôb).







ODDIEL B

CEZHRANIČNÉ POSKYTOVANIE SLUŽIEB

ČLÁNOK 8.3

Rozsah pôsobnosti

Tento oddiel sa vzťahuje na opatrenia zmluvných strán, ktoré majú vplyv na cezhraničné poskytovanie služieb vo všetkých odvetviach okrem:

a) audiovizuálnych služieb;

b) vnútroštátnej námornej kabotáže ( 7 ) a

c) vnútroštátnych a medzinárodných služieb leteckej dopravy, či už pravidelných alebo nepravidelných, a služieb, ktoré sa priamo vzťahujú na uplatňovanie dopravných práv, iných ako: i) služieb v oblasti opráv a údržby lietadiel, počas ktorých je lietadlo mimo prevádzky; ii) predaja leteckých dopravných služieb a obchodovania s nimi a iii) služieb v oblasti počítačového rezervačného systému.

ČLÁNOK 8.4

Vymedzenie pojmov

Na účely tohto oddielu „cezhraničné poskytovanie služieb“ je poskytovanie služieb:

a) z územia jednej zmluvnej strany na územie druhej zmluvnej strany a

b) na území jednej zmluvnej strany spotrebiteľovi služby druhej zmluvnej strany.

ČLÁNOK 8.5

Prístup na trh

1. Pokiaľ ide o prístup na trh prostredníctvom cezhraničného poskytovania služieb, každá zmluvná strana poskytne službám a poskytovateľom služieb druhej zmluvnej strany zaobchádzanie nie menej priaznivé než aké je stanovené v rámci záväzkov obmedzení a podmienok dohodnutých a špecifikovaných v jej listine špecifických záväzkov.

2. V odvetviach, v ktorých sa prijali záväzky týkajúce sa prístupu na trh, sú opatrenia, ktoré žiadna zmluvná strana nesmie prijať ani zachovať buď v rámci regionálneho rozdelenia, alebo na celom svojom území, pokiaľ nie je v jej listine špecifických záväzkov uvedené inak, vymedzené ako: a) obmedzenia týkajúce sa počtu poskytovateľov služieb, či už formou číselných kvót, monopolov, výhradných poskytovateľov služieb alebo požiadavky na test hospodárskych potrieb ( 8 ); b) obmedzenia celkovej hodnoty transakcií alebo celkovej hodnoty aktív v oblasti služieb vo forme číselných kvót alebo požiadavky na test hospodárskych potrieb a c) obmedzenia celkového počtu operácií v oblasti služieb alebo celkového množstva produkcie v oblasti služieb vyjadrené stanovenými číselnými jednotkami vo forme kvót alebo požiadavky na test hospodárskych potrieb ( 9 ).

ČLÁNOK 8.6

Národné zaobchádzanie

1. Každá zmluvná strana poskytne službám a poskytovateľom služieb druhej zmluvnej strany vo vzťahu ku všetkým opatreniam, ktoré majú vplyv na cezhraničné poskytovanie služieb, zaobchádzanie nie menej priaznivé než aké poskytuje svojim vlastným obdobným službám a poskytovateľom služieb, pokiaľ ide o odvetvia zapísané v jej listine špecifických záväzkov, a s výhradou akýchkoľvek podmienok a obmedzení v nej stanovených.

2. Zmluvná strana môže splniť požiadavku odseku 1 tak, že poskytne službám a poskytovateľom služieb druhej zmluvnej strany buď formálne rovnaké zaobchádzanie, alebo formálne odlišné zaobchádzania v porovnaní s tým, ktoré poskytuje svojim vlastným obdobným službám a poskytovateľom služieb.

3. Formálne rovnaké alebo formálne odlišné zaobchádzanie sa považuje za menej priaznivé, ak mení podmienky hospodárskej súťaže v prospech služieb alebo poskytovateľov služieb jednej zmluvnej strany v porovnaní s obdobnými službami alebo poskytovateľmi služieb druhej zmluvnej strany.

4. Špecifické záväzky prijaté na základe tohto článku nemožno vykladať tak, že od zmluvnej strany vyžadujú, aby kompenzovala prirodzené konkurenčné nevýhody, ktoré vyplývajú zo zahraničnej povahy príslušných služieb alebo poskytovateľov služieb.

ČLÁNOK 8.7

Listina špecifických záväzkov

1. Odvetvia liberalizované zmluvnou stranou podľa tohto oddielu a obmedzenia týkajúce sa prístupu na trh a národného zaobchádzania formulované ako výhrady, ktoré sa týkajú služieb a poskytovateľov služieb druhej zmluvnej strany v týchto odvetviach, sa uvádzajú v listine špecifických záväzkov.

2. Žiadna zmluvná strana nesmie prijať nové alebo diskriminačnejšie opatrenia vo vzťahu k službám alebo poskytovateľom služieb druhej zmluvnej strany v porovnaní so špecifickými záväzkami prijatými v súlade s odsekom 1.







ODDIEL C

USADENIE SA

ČLÁNOK 8.8

Vymedzenie pojmov

Na účely tohto oddielu:

a) „organizačná zložka“ právnickej os